PM masih ada sokongan walaupun usul kerajaan tak dapat sokongan: Tajuddin

Sokongan majoriti masih dimiliki Perdana Menteri (PM) walaupun usul dibawa kerajaan tidak dapat diluluskan di Dewan Rakyat baru-baru ini, kata Datuk Seri Tajuddin Abdul Rahman.

Pengerusi Kelab Penyokong Kerajaan Keluarga Malaysia (BBC) itu berkata kedudukan kerajaan masih kukuh ketika ini, ia walaupun terdapat pandangan kerajaan dipimpin Datuk Seri Ismail Sabri Yaakob sudah hilang sokongan susulan kalah dalam usul dibentangkan Kementerian Dalam Negeri (KDN) baru-baru ini.

“Ada yang kata kerajaan Datuk Seri Ismail Sabri Yaakob sudah jatuh, tunggu apa lagi? Pilihan raya lah.

“Saya nak jelaskan, kerajaan tidak jatuh kerana ia tidak melibatkan perkara seperti Belanjawan. Kalau Belanjawan tak lulus itu memang kerajaan terpaksa letak jawatan dan pilihan raya baharu kena buat.

“Dan ada yang menyebut MoU (memorandum persefahaman) antara kerajaan dengan pembangkang, MoU dah tandatangan, pembangkang tidak akan mengganggu gugat kerajaan khususnya Perdana Menteri,” katanya dipetik laporan Utusan Malaysia.

Menurut Tajuddin, MoU yang dimerterai dengan pembangkang melibatkan perkara penting seperti Bajet yang dibentangkan oleh kerajaan dan penolakan usul yang dibawa KDN sebelum ini tidak terkandung dalam janji tersebut.

“Sebenarnya MoU yang ditandatangani itu pertama sekalinya menjanjikan mereka akan menyokong dan tidak akan menimbulkan masalah terhadap Perdana Menteri dalam perkara-perkara penting seperti Bajet.

“Tetapi usul yang seperti ini tidak boleh dikatakan pembangkang menarik sokongan daripada Perdana Menteri kerana kerjasama melalui MoU akan terus dilakukan sehingga bulan Julai. Itu pendirian yang telah diambil oleh pihak pembangkang,” jelasnya lagi.

Berhubung undian belah bahagian usul pelaksanaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) di Dewan Rakyat baru-baru ini, Tajuddin mendakwa sebenarnya disebelah kerajaan memiliki undi mencukupi tetapi Speaker tidak mengiranya atas alasan lewat masuk dewan.

“Sebenarnya kita cukup undi. Ada tiga orang lagi yang undi dia tidak dikira sedangkan mereka ada di dalam dewan. Kenapa tiga undi tidak masuk dikira? Salah siapa?

“Kalau Speaker yang buat keputusan itu, ini agak ganjil. Di masa lalu sebelum undi diumumkan orang masuk lewat sedikitpun, undi itu diambil kira.

“Walaupun pengiraan masih berlaku, orang lewat masuk dewan pun undi diambil kira. Kali ini tidak. Kalau semua diambil kira, kita menang. Bukan 84 tetapi jadi 87 dan mungkin lebih daripada itu,” katanya lagi.


Tiada sambutan Tahun Baharu diluluskan polis esok

Sebarang acara atau majlis sambutan Tahun Baharu tidak dibenarkan esok selepas pihak polis tidak mengeluarkan sebarang permit bagi penganjuran program sedemikian.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali, berkata langkah tersebut melibatkan seluruh negara bertujuan mengelak risiko penularan Covid-19 dalam komuniti.

“Sehubungan itu, saya mengarahkan pasukan pemantauan prosedur operasi standard (SOP) di seluruh negara untuk melakukan rondaan di kawasan tumpuan ramai bagi memastikan tiada yang berkumpul melanggar SOP Pelan Pemulihan Negara (PPN).

“Saya mengingatkan orang ramai supaya tidak terbabit aktiviti sambutan tahun baharu atau berkumpul beramai-ramai pada malam menjelang tahun baharu di mana-mana lokasi tumpuan ramai,” katanya menurut laporan BH.

Terdahulu, polis dilaporkan akan menjalankan pemantauan dan rondaan pematuhan SOP PPN Fasa 4 di beberapa lokasi tumpuan sekitar ibu negara esok, sempena sambutan Tahun Baharu 2022.

Ketua Polis Daerah Dang Wangi, Asisten Komisioner Noor Dellhan Yahaya, dipetik berkata pihaknya akan memfokuskan aktiviti yang boleh menyebabkan kehadiran orang ramai sehingga menyukarkan penjarakan fizikal dan pematuhan SOP mengikut arahan Ketua Pengarah Kesihatan, Tan Sri Dr Noor Hisham Abdullah.


Labuan catat peningkatan kes baharu semalam, negeri lain turun

Semua negeri, kecuali Labuan, mencatat penurunan jangkitan baharu dalam tempoh 24 jam sehingga 12 tengah hari semalam, yang merekodkan 3,108 kes keseluruhan – terendah sejak 3 Mei lalu yang merekodkan 2,500 kes.

Berdasarkan statistik dikeluarkan Jabatan Kesihatan Negeri-Negeri, Labuan mencatat 12 jangkitan baharu berbanding lapan kes semalam, menjadikan kumulatif 10,755 kes dengan 10,517 pesakit sembuh, dan 151 kematian.

Jangkitan tertinggi semalam direkodkan di Selangor yang mencatat 919 kes, berbanding 1,114 kes Sabtu, menjadikan kumulatif positif sejak awal tahun lalu di negeri itu sebanyak 777,176 kes dengan 752,225 pesakit sembuh, dan 9,886 kematian.

Sehingga semalam Selangor merekodkan 15,065 kes aktif, dengan 13,497 pesakit menjalani kuarantin di rumah; 691 ditempatkan di PKRC; 811 dimasukkan ke hospital; dan 66 pesakit dirawat di unit rawatan rapi, termasuk 42 yang memerlukan alat bantuan pernafasan.

Dalam tempoh sama juga, negeri itu mencatat 84 kluster yang masih aktif, dan 1,211 lagi telah ditamatkan.

Sementara itu, Ketua Pengarah Kesihatan, Tan Sri Dr Noor Hisham Abdullah memaklumkan daripada 3,108 jangkitan semalam, 1.8 peratus atau 57 pesakit adalah dalam kategori 3, 4 dan 5, manakala 3,051 lagi kategori 1 dan 2.

Menurutnya, sehingga kini 390 pesakit masih dirawat di ICU dengan 211 daripadanya memerlukan alat bantuan pernafasan.

“Dua kluster baharu turut dikesan menjadikan keseluruhannya 6,079 kluster dengan 5,827 telah ditamatkan dan 252 lagi masih aktif.

“Seramai 3,701 pesakit dilaporkan sembuh semalam menjadikan kumulatif 2,634,381 pesakit telah pulih, berbanding 2,718,955 kumulatif positif,” katanya.

Daripada jumlah kes keseluruhan semalam, 3,071 adalah penularan tempatan yang turut melibatkan 132 bukan warganegara dan 37 kes import yang juga melibatkan enam rakyat asing.


Kes Covid reda, Naib Presiden UMNO gesa PRN Melaka

Datuk Seri Mohamed Khaled Nordin menggesa agar Pilihan Raya Negeri (PRN) Melaka dilakukan segera bagi memberi peluang kepada rakyat memilih pemimpin mereka berikutan kadar vaksinasi kini hampir menyeluruh di seluruh negara.

Naib Presiden UMNO itu juga berkata, ketika ini tiada sebarang alasan untuk menunda proses demokrasi dan menyokong saranan presiden partinya agar Dewan Undangan Negeri (DUN) Melaka dibubarkan.

“Saya menyokong saranan presiden UMNO agar kemelut ini diselesaikan dengan membubarkan DUN Melaka.

“Kadar vaksinasi yang hampir menyeluruh di seluruh negara sudah membolehkan suatu pilihan raya diadakan segera.

“Tiada alasan lagi untuk menunda proses demokrasi apabila mandat rakyat terus dibelakangkan oleh beberapa ADUN yang berkepentingan,” katanya dalam hantaran di Facebook, semalam.

Semalam, ADUN Sungai Udang, Datuk Seri Idris Haron yang juga bekas ketua menteri Melaka dan bersama tiga ADUN lain mengumumkan hilang kepercayaan kepada Ketua Menteri Datuk Seri Sulaiman Md Ali dan seluruh kepimpinan kerajaan negeri.

Susulan itu Presiden UMNO Datuk Seri Ahmad Zahid Hamidi menyarankan agar DUN Melaka dibubarkan bagi menyelesaikan kemelut yang melanda negeri itu.

Menurut Ahmad Zahid, wajar mandat dikembalikan kepada rakyat untuk menentukan kerajaan baru untuk memimpin Melaka.

Katanya, dia tidak hairan jika kehilangan kerajaan yang dipimpin oleh parti pimpinannya.


DAP desak UMNO, BN bertindak ke atas MP sokong Muhyiddin jadi PM

Seorang ahli Parlimen (MP) DAP hari ini (5 Februari 2023) menggesa Dewan Tertinggi Barisan Nasional (BN) menyiasat dan mengambil tindakan terhadap semua MP BN yang menandatangani akuan berkanun (SD) menyokong Tan Sri Muhyiddin Yassin sebagai Perdana Menteri (PM).

Ahli Parlimen Kampar Chong Zhemin berkata siasatan dan tindakan tatatertib mesti diambil sekiranya BN mahu mengekalkan kestabilan kerajaan perpaduan dan menghalang ‘Langkah Sheraton’ daripada berulang.

Beliau berkata gesaan supaya siasatan dijalankan adalah selaras dengan langkah UMNO mengambil tindakan tatatertib terhadap MPnya yang menandatangani SD menyokong Muhyiddin selepas Pilihan Raya Umum Ke-15 (PRU-15).

“Kenapa hanya MP UMNO yang dihukum kerana menyokong Muhyiddin sebagai PM dan bukannya MP BN yang lain?

“Adakah semua MP BN berada pada kedudukan yang sama, atau ada yang lebih tinggi daripada yang lain?

“Saya tidak berhasrat untuk campur tangan dalam hal ehwal dalaman BN, tetapi segala usaha perlu diambil bagi memastikan kestabilan kerajaan perpaduan dan mengelakkan Langkah Sheraton 2.0 untuk daripada berulang,” katanya dalam satu kenyataan hari ini.

Presiden UMNO yang juga Pengerusi BN Datuk Seri Ahmad Zahid Hamidi dilaporkan mendedahkan identiti 10 MP BN yang menandatangani SD tanpa kelulusan parti.

MP itu terdiri enam daripada UMNO, dua daripada MCA, dan masing-masing seorang daripada MIC dan Parti Bersatu Rakyat Sabah.

Beberapa media melaporkan 10 MP terbabit ialah Datuk Seri Hishammuddin Hussein (Sembrong); Datuk Hasni Mohammad (Simpang Renggam); Datuk Seri Jalaludin Alias (Jelebu); Datuk Isam Isa (Tampin); Datuk Adnan Abu Hassan (Kuala Pilah); Datuk Seri Abdul Rahman Mohamad (Lipis); Datuk Seri Wee Ka Siong (Ayer Hitam); Datuk Seri M Saravanan (Tapah); Datuk Seri Wee Jeck Seng (Tanjung Piai); dan Datuk Arthur Joseph Kurup (Pensiangan).

Pada 27 Januari lalu Majlis Tertinggi (MT) UMNO memutuskan untuk mengambil tindakan tatatertib terhadap beberapa pemimpin utamanya, termasuk Hishammuddin, yang keahliannya telah digantung selama enam tahun.

Hasni pula dipecat daripada jawatan Pengerusi Badan Perhubungan UMNO Johor dan digantikan oleh Naib Presiden UMNO Datuk Seri Mohamed Khaled Nordin, yang juga MP Kota Tinggi.

Selepas keputusan PRU-15, tiada parti yang boleh menubuhkan kerajaan dengan majoriti mudah 112 kerusi untuk membentuk kerajaan menyebabkan Parlimen tergantung.

Dilaporkan 10 MP BN itu telah menandatangani SD menyokong Muhyiddin, tetapi mereka menarik baliknya setelah dipaksa berbuat demikian.

Zahid kemudian membawa UMNO dan BN menyertai PH bagi membentuk kerajaan baharu, sebelum Istana Negara kemudiannya mengumumkan Datuk Seri Anwar Ibrahim sebagai PM ke-10.

Mengulas lanjut, Chong yang juga Setiausaha Publisiti DAP Perak menegaskan bahawa siasatan penuh mesti dijalankan terhadap semua MP BN yang menandatangani SD.

“Di bawah Akta Akuan Berkanun 1960, mana-mana orang yang membuat SD palsu boleh didakwa dan berdepan hukuman penjara sehingga tujuh tahun dan denda,” katanya.


Najib mohon lagi tangguh keputusan rayuan SRC, Hakim beri amaran

Datuk Seri Najib Razak sekali lagi memohon untuk menangguhkan tarikh keputusan berhubung rayuan kes penyelewengan dana SRC International Sdn Bhd yang sepatutnya dijadualkan esok.

Bekas Perdana Menteri itu juga yang sepatutnya menghadiri pendengaran permohonan untuk memasukkan bukti baharu hari ini juga tidak hadir di Mahkamah Rayuan dan membuat permohonan untuk melapangkan perbicaraan hari dan esok.

Najib juga tidak hadir di mahkamah hari ini, panel Hakim yang dipengerusikan Datuk Abdul Karim Abdul Jalil, menegur peguam bela Harvinder Singh Sidhu kerana gagal memberi alasan mengapa anak guamnya tidak hadir.

“Tarikh perbicaraan hari ini telah pun dimaklumkan, dan penjamin telah dimaklumkan.

“Kita boleh membatalkan jaminan (RM2 juta) dan keluarkan waran tangkap atas ketidakhadiran Najib hari ini.

“Anda sendiri (penjamin) tidak tahu Najib tiada di sini. Anda hanya meneka.

“Ini bukan kedai kopi, ini mahkamah, jangan main teka-teka sahaja,” kata Abdul Karim dengan tegas lapor portal Malaysiakini.

Permohonan tersebut dibuat firma guaman mewakil Najib, Tetuan Shafee & Co yang ditandatangani Tan Sri Muhammad Shafee Abdullah kepada Mahkamah Rayuan melalui surat bertarikh semalam berikutan anak lelakinya, Muhammad Farhan yang juga peguam dalam pasukan pembelaan disahkan positif Covid-19.

Berikutan itu, peguam lain termasuk Muhammad Shafee kini menjadi kontak rapat atau kontak kasual.

Dalam surat itu, Muhammad Shafee berkata, ketika peguam pasukan pembelaan menyiapkan pemfailan hujahan bertulis bagi prosiding hari ini, dan ketika petang semalam, seorang daripada peguam menerima panggilan daripada ibunya yang menyatakan dia (ibunya) didapati positif Covid-19.

Muhammad Shafee berkata, beliau dan Muhammad Farhan bersama isteri dan anak lelakinya sebelum itu menghadiri sambutan dan perjumpaan bersama keluarga serta rakan terdekat yang turut dihadiri peguam terbabit dan ibunya, Sabtu lalu.

Katanya, selepas dimaklumkan oleh peguam mengenai hal itu, semua peguam yang berada di firma guaman berkenaan membuat ujian kendiri Covid-19, dengan Muhammad Farhan didapati positif melalui tiga kit ujian berbeza, manakala peguam lain menunjukkan keputusan negatif.

“Tambahan pula, anak guam kami (Najib) hadir di pejabat bagi tujuan semakan dan mengikrarkan afidavit yang difaikan semalam.

“Oleh itu, semua status aplikasi MySejahtera milik semua yang terbabit berubah kepada sama ada kontak rapat atau kontak kasual dengan masing-masing sedang menunggu masa yang sesuai untuk menjalankan ujian reaksi rantai polimerase (PCR) Covid-19.

“Oleh kerana perkara di atas, pihak kami mempunyai tanggungjawab sosial kepada mahkamah dan pihak terbabit untuk memaklumkan perkara ini. Kami dengan rendah diri memohon pertimbangan mahkamah untuk melapangkan tarikh pendengaran hari ini dan esok (keputusan) memandangkan perkara yang terjadi,” katanya.

Muhammad Shafee berkata, pihaknya tidak menjangkakan perkara itu akan berlaku, namun mereka mempunyai tanggungjawab untuk memastikan keselamatan semua yang terbabit dalam prosiding rayuan berkenaan.

Esok, Mahkamah Rayuan akan memutuskan sama ada untuk membebaskan Najib atau mengekalkan sabitan dan hukuman terhadapnya selepas didapati bersalah dalam kes penyelewengan dana RM42 juta milik syarikat pelaburan strategik, SRC International Sdn Bhd.

Sepanjang tujuh bulan lalu, pasukan pembelaan mengemukakan rayuan dengan 307 alasan mengapa Najib tidak patut didapati bersalah atas semua tujuh tuduhan.

Panel tiga hakim Mahkamah Rayuan dipengerusikan Abdul Karim, bersama Datuk Has Zanah Mehat dan Datuk Vazeer Alam Mydin Meera yang dijadualkan bermula jam 9 pagi.

Antara alasan dikemukakan Najib untuk dipertimbangkan ialah Hakim Mahkamah Tinggi, Mohd Nazlan Mohd Ghazali, yang membuat keputusan mensabitkannya pada 28 Julai tahun lalu, gagal menimbangkan ahli perniagaan dalam buruan, Low Taek Jho atau Jho Low menipu dan memanipulasi akaun bank milik bekas Perdana Menteri itu.


MPN gesa semua sektor buat persiapan menjelang 1 April

Majlis Pemulihan Negara (MPN) menasihatkan semua sektor, terutama perhotelan, membuat persiapan awal susulan pembukaan semula sempadan dan peralihan negara ke fasa endemik mulai 1 April depan.

Pengerusi MPN Tan Sri Muhyiddin Yassin berkata keputusan membuka semula sempadan itu seiring dengan gesaan MPN sebelum ini dalam usaha menggerakkan semula sektor ekonomi negara.

“Contoh dalam bidang pelancongan, ejen pelancongan, syarikat penerbangan dan lain-lain, serta bidang perhotelan dan homestay boleh membuat persiapan awal.

“Saya menyambut baik kerana ia keputusan yang tepat. Banyak kesan yang menunjukkan bahawa negara kita boleh kembali seperti sedia kala… untuk sosio ekonomi kita dapat pulih dengan lebih pantas.

“Lagi pula kadar vaksinasi kita adalah antara yang tertinggi di dunia, yang memberi kesan amat besar kepada kita… dan, pengembara yang akan datang ke Malaysia pula pastinya perlu mematuhi prosedur operasi standard yang tidak terlalu ketat,” katanya pada sidang media sempena melancarkan TV White Space di Mini Stadium Lenga di Bukit Kepong, Pagoh, hari ini.

Menurutnya peralihan ke fasa endemik juga membolehkan pelbagai majlis dapat dilaksanakan, termasuk majlis perkahwinan dan makan seperti biasa di restoran hingga lewat malam.

“Jadi banyak kesan-kesan yang menunjukkan bahawa negara kita boleh kembali seperti sediakala dalam tempoh tak berapa bulan akan datang,” katanya.

Mengenai program hari ini, Muhyiddin yang juga Ahli Parlimen Pagoh berkata TV White Space adalah penyelesaian sambungan jalur lebar kos rendah, mudah dan pantas digunakan berbanding pilihan jalur lebar lain.

Katanya jalur lebar itu adalah penyelesaian praktikal untuk kawasan luar bandar di Malaysia memandangkan liputan televisyen adalah tinggi dan menjangkau kebanyakan kawasan luar bandar.

“Pengalaman Pagoh ini adalah bukti bahawa TV White Space berfungsi dengan baik dalam membolehkan sambungan jalur lebar dapat diperoleh di luar bandar.

“Saya berharap penduduk Lenga beroleh manfaat dengan pemasangan TV White Space di empat lokasi di Lenga pada 2021. Pemasangan ini terbukti sebagai penyelesaian yang berkesan dalam membolehkan jalur lebar juga boleh dilakukan di luar bandar,” katanya.


Tak perlu kuarantin, tapi pakai pelitup muka 10 hari: CDC

Pusat Kawalan dan Pencegahan Penyakit (CDC) Amerika Syarikat (AS) memaklumkan bahawa mereka tidak lagi mencadangkan supaya orang dewasa dan kanak-kanak yang terdedah kepada Covid-19, dikuarantin.

CDC juga membatalkan dasar yang dipanggil “test-to-stay” yang mencadangkan kanak-kanak yang terdedah kepada Covid-19 mendapatkan ujian negatif untuk kekal di dalam bilik darjah atau dalam pusat penjagaan kanak-kanak.

“Kemas kini ini memudahkan sekolah menilai risiko dan membuat tindakan yang perlu untuk melindungi pelajar dan kakitangan mereka,” kata Dr Greta Massetti, Ketua Cawangan Epidemiologi dan Pencegahan Lapangan CDC, seperti dilapor Bloomberg.

Agensi kesihatan yang berpangkalan di Atlanta itu mengeluarkan satu set cadangan baharu tentang cara rakyat AS harus menangani wabak yang sentiasa berkembang itu.

Dr Massetti berkata sebab CDC mengesyorkan semula “test-to-stay” adalah kerana agensi itu secara amnya membatalkan garis panduan kuarantinnya, dan dasar itu direka untuk menjadi alternatif kepada kuarantin.

“Matlamat kami adalah untuk menyediakan panduan mampan yang membolehkan fleksibiliti dan memastikan semua orang mempunyai akses kepada maklumat untuk melindungi diri mereka dan orang lain,” kata Dr Massetti.

CDC juga tidak lagi membuat perbezaan dalam status vaksinasi untuk tempat kerja atau tempat lain yang menjalankan pemeriksaan.

Ia pernah mengesyorkan saringan hanya untuk orang yang tidak divaksinasi atau tidak meneruskan suntikan kedua dan penggalak. Tetapi agensi itu kini mengatakan bahawa semua orang harus menjalani saringan.

Dr Massetti berkata perubahan itu mencerminkan data yang menunjukkan 95 peratus penduduk mempunyai perlindungan, sama ada daripada jangkitan atau vaksinasi.

“Adalah paling masuk akal untuk tidak membezakan panduan kami atau cadangan kami berdasarkan status vaksinasi pada masa ini,” katanya.

CDC mencadangkan bahawa mereka yang terdedah kepada Covid-19 harus memakai pelitup muka ketika berada di sekeliling orang lain di dalam rumah, sambil memantau simptom, selama 10 hari.

Orang ramai juga perlu melakukan ujian lima hari selepas pendedahan atau lebih awal jika mengalami gejala, kata CDC.

Panduan itu adalah sama untuk orang yang telah divaksinasi dan yang tidak divaksinasi. Kanak-kanak di bawah umur dua tahun, bagaimanapun, tidak boleh memakai pelitup muka, menurut agensi itu.

Orang yang dijangkiti Covid-19 boleh menamatkan pengasingan pada hari keenam atau kemudian jika mereka tidak pernah mengalami simptom atau jika mereka bebas daripada demam selama 24 jam dan gejala lain telah bertambah baik, kata CDC.

Jika terdapat tahap penularan komuniti yang tinggi, CDC mencadangkan protokol saringan untuk situasi seperti sukan, hubungan rapat dalaman atau acara besar lain.


Mazlan Lazim disebut-sebut bakal Timbalan Ketua Polis Negara

Spekulasi mengenai siapa yang bakal dilantik sebagai peneraju Polis Diraja Malaysia (PDRM) sudah lenyap, selepas Datuk Seri Acryl Sani Abdullah Sani, 59, memulakan tugas Ketua Polis Negara ke-13 pada 4 Mei 2021.

Kini timbul pula persoalan siapa yang akan menggantikan tempat dikosongkan Acryl Sani – Timbalan Ketua Polis Negara – yang bakal menggalas tugas berat membantu ketuanya mengendalikan PDRM?

Spekulasi kini berlegar di kalangan Bukit Aman. Siapakah di kalangan 10 pengarah jabatan di dalam PDRM yang bakal diangkat ke kedudukan nombor dua dalam pasukan itu?

PDRM pada 1 Jun lalu melakukan rombakan pegawai kanannya yang turut membabitkan tujuh daripada 10 pengarah jabatan berkuat kuasa 1 Julai depan.

Tujuh pengarah baharu jabatan itu membabitkan:

Sementara, Pengarah Jabatan Siasatan dan Penguatkuasaan Trafik (JPST), Datuk Azisman Alias tidak terbabit dalam pertukaran tetapi dinaikkan pangkat dengan memangku jawatan Komisioner Polis (CP).

Tinggal dua pengarah jabatan yang tidak terbabit dalam rombakan berkenaan iaitu Pengarah Jabatan Siasatan Jenayah Narkotik, Datuk Razarudin Husain, dan Pengarah Jabatan Logistik dan Teknologi, Datuk Seri Mazlan Lazim.

Lalu spekulasi bertiup kencang ke arah kedua-duanya – Razarudin dan Mazlan.

Namun, Agenda Daily melihat ketokohan Mazlan sebagai pemimpin di dalam PDRM lebih menonjol daripada Razarudin, malah terbukti apabila diberi kepercayaan oleh pucuk pimpinan pasukan sebelum ini untuk menerajui jawatan-jawatan penting di dalam PDRM.

Lebih terserlah, beliau sebelum dilantik memimpin peringkat jabatan, diberi kepercayaan untuk mengetuai PDRM pada peringkat negeri sebagai Timbalan Ketua Polis Negeri dan seterusnya sebagai Ketua Polis Negeri.

Mazlan terkenal dengan sikap tegas, tetapi sentiasa mengambil berat terhadap pegawai dan anggota bawahannya terutama dalam perkara-perkara membabitkan kebajikan, menjadikan pendekatan ‘command and control’ di dalam pentadbiran beliau amat berjaya.

Hala tuju beliau diperturunkan pada peringkat pelaksana sangat tegas dan jelas sejajar dengan kehendak pucuk pimpinan dan masyarakat khususnya.

Pada suatu ketika, Mazlan menggalas tanggungjawab penuh cabaran sepanjang menjadi Ketua Polis Kuala Lumpur bermula 2017 hingga September 2020. Ibu kota Malaysia yang menjadi tumpuan sudah semestinya memberikan seribu satu cabaran terutama dalam menangani peningkatan kadar jenayah serta pengawalan dan pembanterasan sindiket jenayah terancang.

Kewibawaan beliau jelas apabila dengan lantangnya menyatakan tidak akan berkompromi terutama terhadap sindiket-sindiket judi di Kuala Lumpur. Beliau mengisytiharkan bahawa Kuala Lumpur akan bersih daripada mesin-mesin judi dan tindakan tegas akan dikenakan terhadap mana-mana pegawai dan anggota beliau yang didapati ‘memberi muka’ kepada sindiket itu.

Jelas dilihat, sepanjang beliau berada di Kuala Lumpur, operasi khas terhadap perjudian tidak pernah lekang dilaksanakan di setiap peringkat sehingga mereka tiada peluang untuk bertapak lama, dihalau keluar dari Kuala Lumpur dan kini bandar raya dikatakan ‘kosong’ mesin judi.

Demikian juga dengan sindiket Addy Kanna yang dikatakan antara sindiket perjudian terbesar di Malaysia tidak berjaya masuk ke Kuala Lumpur sepanjang Mazlan menjadi Ketua Polis.

Walaupun ada beberapa pegawai dan anggota polis Kuala Lumpur disiasat oleh Suruhanjaya Pencegahan Rasuan Malaysia (SPRM), Mazlan disahkan tidak terlibat dan tiada sebarang bukti yang menyokong dakwaan mengatakan beliau turut terbabit.

Demikian juga ketegasan beliau terhadap aktiviti kumpulan gangsterisme di bandar raya. Ramai ahli kumpulan gangster yang telah dikenakan tindakan mengikut SOSMA sepanjang beliau menjadi Ketua Polis Kuala Lumpur.

Ini dapat dilihat apabila tiada insiden buruk dan serius yang berlaku di Kuala Lumpur membabitkan kumpulan-kumpulan gangster.

Jikapun berlaku insiden kecil seperti pergaduhan, Mazlan dengan tegas mengarahkan pegawainya mengambil tindakan segera membuat tangkapan, dan mendakwa selain melakukan pencegahan dan tindakan susulan bagi memastikan tiada unsur-unsur ‘gangster’ menyerap masuk ke dalam komuniti Kuala Lumpur.

Demikian juga langkah diambilnya dalam menangani kes ragut kerana ibu kota Kuala Lumpur menjadi pusat pelancongan dan tumpuan masyarakat. Operasi yang kerap dilakukannya berjaya menurunkan kadar jenayah ragut di bandar raya.

Bersama pertubuhan bukan kerajaan (NGO) beliau juga turut turun padang bagi memastikan program ‘Keep KL Safe’ mencapai sasaran.

Walaupun terdapat pihak yang tidak senang dengan sikapnya yang lantang dan tegas itu, Mazlan tidak goyah kerana keyakinan serta niatnya untuk menjaga kepentingan negara dan keselamatan orang ramai.

Tanpa memikirkan jawatan tinggi, Mazlan diberi kepercayaan oleh Ketua Polis Negara sebelum ini Datuk Seri Mohamad Fuzi Harun untuk menjawat jawatan Pengarah Logistik PDRM.

Dan kini namanya disebut-sebut untuk memakai pangkat Deputi Inspektor Jeneral Polis dan duduk di kerusi Timbalan Ketua Polis Negara.


Orang kuat PKR doakan kematian Hadi, Dr Mahathir: Laporan

Seorang penyokong tegar Perdana Menteri (PMX) dalam ciapan di akaun Twitternya berkongsi hantaran mendoakan kematian Presiden PAS, Tan Sri Abdul Hadi Awang dan Tun Dr Mahathir Mohamad.

Ahmad Zaki Yamani didakwa penyokong kuat PKR dan Datuk Seri Anwar Ibrahim memuat naik doa sebagai respons kepada laporan media berhubung keadaan kesihatan Hadi, lapor portal MalaysiaNow.

“Ya Allah! Ambil lah nyawa Abdul Hadi Awang. Hentikan kerosakan yang dilakukan nya di muka bumi. Hentikan fitnah yang dibawanya terhadap agama-Mu. P/S: Ambil sekali Mahathir,” tulis Zaki yang pernah menjadi exco Pemuda PKR ketika Shamsul memimpin sayap itu dipetik laporan MalaysiaNow.

Zaki juga dilihat mempertahankan kenyataannya apabila beberapa pengguna mempersoalkan kirimannya, sebaliknya menyuruh mereka memberikan dalil yang melarang seseorang daripada mendoakan kematian orang lain.

Apabila diberitahu bahawa tiada apa-apa dalil untuk membenarkan kelakuannya, Zaki berkata kematian Hadi akan “menghentikan hujah-hujah politik beliau yang memecah belah umat”.

“Apakah berterusan hidup Abdul Hadi Awang akan membawa manfaat kepada umat?” soal Zaki.

Hadi, 75, dimasukkan ke hospital selepas keadaan kesihatannya merosot minggu lepas.

“Kesihatan Ayahanda sedikit merosot sebelum Aidiladha, dan kini sedang menerima rawatan dan pemantauan lanjut oleh pihak doktor di hospital,” menurut anaknya Muhammad Khalil dalam satu kiriman Facebook hari ini.

Pada 2017, pemimpin PAS yang juga ahli Parlimen Marang itu menjalani pembedahan penggantian injap jantung di Institut Jantung Negara.


63 pesakit Covid-19 meninggal semalam

Sebanyak 63 pesakit Covid-19 dilaporkan meninggal dunia dalam tempoh 24 jam semalam, turun daripada 88 kes yang dicatat pada Sabtu, menjadikan keseluruhannya 27,921 kes, lapor Kementerian Kesihatan (KKM) hari ini.

Jumlah itu termasuk 11 pesakit yang meninggal dunia sebelum dibawa ke hospital atau brought in death (BID) , menjadikan keseluruhan kes BID sebanyak 5,646 kes.

KKM menerusi laman sesawangnya COVIDNOW yang dikemas kini tengah malam tadi memaklumkan Sarawak merekodkan kes kematian harian tertinggi semalam apabila merekodkan 13 kes, diikuti Johor (sembilan); Sabah (tujuh); dan Selangor (enam).

Perak pula mencatatkan lima kematian, diikuti masing-masing empat di Kedah, Melaka dan Pulau Pinang; Kuala Lumpur (tiga); masing-masing dua di Kelantan, Pahang dan Perlis; serta masing-masing satu di Negeri Sembilan dan Terengganu.

Tiada kematian direkodkan di Labuan dan Putrajaya.

Pada masa sama, KKM juga melaporkan 92,246 kes masih aktif di seluruh negara dengan 70,849 pesakit menjalani kuarantin di rumah, 13,799 dimasukkan ke PKRC, 6,910 dirawat di hospital, dan 688 pesakit dirawat di unit rawatan rapi, termasuk 348 yang memerlukan alat bantuan pernafasan.

Sementara itu, jumlah kes positif di Negeri Sembilan kini melonjak melepasi 100,000 kes apabila semalam mencatat 214 jangkitan baharu menjadi 100,079 kes.

Keseluruhannya, Selangor kekal mencatat kes positif tertinggi mencecah 697,936 kes berbanding 674,497 kes sembuh, diikuti Sarawak (231,263 positif, 217,015 sembuh); Johor (210,149 positif, 195,507 sembuh); dan Sabah (209,961 positif, 198,328 sembuh).

Sehingga semalam juga tinggal tiga sahaja negeri yang merekodkan kes aktif tertinggi lima angka iaitu Selangor sebanyak 15,311 kes, diikuti Sarawak (13,413 kes), dan Johor (11,556 kes aktif).


[KEMAS KINI] 12,373 pesakit sembuh, 41 kluster baharu dikesan

Seramai 143 pesakit Covid-19, termasuk 20 bukan warganegara Malaysia, meninggal dunia dalam tempoh 24 jam sehingga 12 tengah hari tadi menjadikan kumulatif sejak awal tahun lalu kepada 8,551 kes.

Jumlah tertinggi pesakit sembuh daripada jangkitan Covid-19 direkodkan semalam, 27 Julai 2021, iaitu seramai 11,526 pesakit.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu pesakit yang sembuh juga melonjak kepada 12,373 menjadikan kumulatif sembuh sebanyak 877,812 kes, sementara 175,113 kes lagi masih aktif.

“Sehingga kini 1,016 pesakit masih dirawat di unit rawatan rapi dengan 529 memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan dalam tempoh 24 jam itu sebanyak 17,405 kes baharu dilaporkan menjadikan keseluruhan kes sejak pandemik Covid-19 melanda negara tahun lalu, kepada 1,061,476 kes. Jumlah kes baharu itu turut membabitkan 3,058 bukan warganegara Malaysia.

Mengikut data yang dikeluarkan Kementerian Kesihatan hari ini, Selangor mencatatkan jangkitan tertinggi dengan 7,171 kes menjadikan keseluruhan kes positif di negeri itu kepada 387,764.

Ini diikuti Kuala Lumpur sebanyak 2,880 kes baharu. Kedah mencatatkan lonjakan semula apabila merekodkan 1,112 kes baharu berbanding 1,000 kes yang dilaporkan semalam.

Dr Noor Hisham berkata, daripada 17,405 kes harian yang dilaporkan hari ini, sebanyak 374 kes atau 2.1 peratus adalah daripada kategori 3, 4 dan 5, manakala 17,031 kes (97.9 peratus) lagi terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, hanya 2,032 kes atau 11.7 peratus daripada jumlah kes pada hari ini mempunyai sejarah vaksinasi Covid-19,” katanya.

Sementara itu beliau berkata 41 lagi kluster baharu direkodkan menjadikan keseluruhannya 3,568 kluster dengan 1,050 kluster masih aktif.

Daripada jumlah itu, 22 kluster membabitkan jangkitan di tempat kerja yang melibatkan 1,089 individu dengan 145 daripadanya adalah di Tapak Bina Depot Laluan Klang, Selangor.

Pulau Pinang dan Selangor masing-masing merekodkan empat kluster tempat kerja, diikuti masing-masing tiga di Kuala Lumpur dan Melaka; masing-masing dua di Kedah, Johor dan Negeri Sembilan; dan masing-masing satu di Pahang dan Perak.

Sementara itu, enam kluster komuniti dilaporkan di Kelantan; Sabah (tiga); Pahang (dua); dan masing-masing satu di Terengganu, Johor, Melaka, Kedah dan Perak.

Johor dan Kelantan turut melaporkan masing-masing satu kluster pusat tahanan, manakala satu kluster pendidikan dikesan di Selangor.

Mengenai kadar kebolehjangkitan, Dr Noor Hisham berkata berdasarkan data terkini pada 27 Julai 2021, nilai RT Malaysia adalah sebanyak 1.14.

Negeri yang mencatatkan nilai RT yang tertinggi adalah Terengganu (nilai RT 1.30) diikuti oleh Kelantan (nilai RT 1.27), dan Johor, Sabah, serta Kedah (nilai RT 1.23). Semua negeri mencatatkan RT melebihi 1.0 kecuali Negeri Sembilan, Wilayah Persekutuan Labuan, dan Perlis.

Mengenai spike protein Covid-19 di Malaysia, Dr Noor Hisham memaklumkan bahawa, kajian berterusan oleh Institut Penyelidikan Perubatan (IMR) telah mengenal pasti sebanyak 10 kes varian baharu virus SARS-CoV-2 yang mana kesemuanya adalah varian Delta (B.1.617.2).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai Variant of Concern (VOC) dan Variant of Interest (VOI) adalah sebanyak 439 kes. Daripada jumlah yang dikesan tersebut, 419 kes adalah VOC manakala 20 kes adalah Variant of Interest (VOI).

“Secara keseluruhan, sehingga kini, bagi VOC terdapat sebanyak 206 kes varian Beta, 199 kes varian Delta dan 14 kes varian Alpha manakala bagi VOI terdapat 13 kes varian Theta, empat (4) kes varian Kappa, dan tiga (3) kes varian Eta,” katanya.


Ringgit terus menyusut berbanding dolar pada sesi awal

Ringgit meneruskan penyusutannya berbanding dolar Amerika Syarikat (AS) sewaktu urus niaga dibuka hari ini susulan minat belian bagi dolar AS yang terus meningkat.

Penganalisis berkata pengukuhan dolar AS itu dipacu oleh data Indeks Harga Pengeluar (IHPR) AS yang lebih baik serta spekulasi bahawa Rizab Persekutuan AS akan bertindak mengetatkan pertumbuhan kadar faedah lebih cepat daripada jangkaan awal, menurut lapo ran Bernama.

Pada 9 pagi ini, ringgit susut kepada 4.4245/4290 berbanding dolar AS yang berada di paras 4.4020/4060 sewaktu urus niaga berakhir semalam.

Menurut laporan, IHPR AS yang mengukur harga dikenakan oleh pembekal ke atas perniagaan, telah meningkat sebanyak enam peratus tahun ke tahun pada Januari 2023.

Pengarah Urusan SPI Asset Management Stephen Innes berkata pengumuman data IHPR semalam hanya mengesahkan lagi kemungkinan kenaikan kadar faedah bagi tempoh lebih lama.

“Susulan itu, hasil Perbendaharaan 10 tahun AS juga kian meningkat, sekali gus menambah tekanan terhadap aset yang melibatkan tempoh panjang. Perkembangan antara inflasi yang tinggi serta kebimbangan mengenai kemungkinan lebih banyak kenaikan kadar faedah, menyebabkan saham-saham AS terus diasak tekanan.

“Biarpun keadaan ini menjadi dorongan positif untuk dolar AS dengan peningkatan hasil dan saham yang rendah, haluan di masa depan juga bergantung kepada reaksi Fed terhadap perkembangan itu. Jika kemelesetan mulai ketara, saya menjangkakan dolar AS akan terjejas dan pada masa ini adalah sukar untuk menangani keadaan sedemikian,” katanya kepada Bernama.

Di peringkat tempatan, Kementerian Kewangan berkata susulan spekulasi, ringgit telah mengekang aliran penurunan dan meningkat sebanyak 10 peratus bagi tempoh 1 Nov, 2022-8 Feb 2023 untuk mencecah RM4.2983 berbanding dolar AS.

Berikutan sentimen risiko pelabur global yang kian baik, ringgit juga mengukuh berbanding mata wang rakan dagang utama Malaysia sebagaimana dipaparkan oleh kadar pertukaran efektif nominal (NEER) ringgit yang meningkat sebanyak 3.2 peratus dalam tempoh yang sama, kata kementerian itu dalam kenyataan semalam.

Dalam pada itu, ringgit diniagakan rendah berbanding kumpulan mata wang utama kecuali pound Britain yang menokok kepada 5.2921/2975 daripada 5.3075/3123 pada akhir urus niaga semalam.
Unit tempatan itu susut berbanding yen kepada 3.2962/2998 daripada 3.2883/2915, rendah berbanding dolar Singapura kepada 3.3070/3109 daripada 3.2989/3024 serta turun berbanding euro kepada 4.7165/7213 daripada 4.7101/7144.


Kalau tiada bukti dia pembohong besar: Muhyiddin cabar Anwar

Membuat tuduhan tanpa bukti kukuh adalah permainan persepsi pemimpin Pakatan Harapan (PH), terutama Datuk Seri Anwar Ibrahim dan orang kanannya Rafizi Ramli hanya untuk mempengaruhi pengundi.

Sehubungan itu, Pengerusi Perikatan Nasional (Perikatan) Tan Sri Muhyiddin Yassin mencabar Anwar mengemukakan bukti bahawa Perikatan Nasional adalah gabungan politik yang terkaya.

Menurutnya Perikatan hanyalah sebuah gabungan baharu yang tidak mempunyai banyak sumber kewangan.

“Mana buktinya? Saya boleh tunjukkan kepada anda akaun bank Perikatan dan bandingkan dengan akaun bank PH jika Anwar boleh memberikannya.

“Saya cabar dia tampil dengan bukti… jika dia tidak dapat membuktikannya, maka dialah pembohong terbesar… jadi jangan percaya,” katanya ketika ditemui pemberita selepas sesi bertemu dan bertanya khabar bersama masyarakat di Taman Sri Stulang di Johor Bahru hari ini (Selasa, 15 November 2022).

Muhyiddin turut menyelar dakwaan Anwar berhubung Barisan Nasional (BN) dan Perikatan mengadakan mesyuarat untuk membentuk kerajaan baharu selepas Pilihan Raya Umum Ke-15 (PRU-15) ini.

“Sekali lagi, mana buktinya? Jangan buat dakwaan tanpa asas. Jelas sekali kita (Perikatan dan Barisan) sedang menyerang sesama sendiri.

“Anwar suka membuat dakwaan sama seperti Timbalan Presiden PKR Rafizi Ramli untuk mempengaruhi pengundi,” katanya sambil menambah bahawa pendirian Perikatan adalah jelas iaitu parti itu akan bergerak sendiri.

Diminta mengulas kenyataan Naib Presiden UMNO Datuk Seri Mahdzir Khalid bahawa hubungan PAS dan Bersatu hanyalah “perkahwinan kontrak”, Muhyiddin berkata UMNO mempunyai hubungan yang sama dengan parti politik lain sebelum ia dikalahkan pada 2018.

“Bersatu dan PAS adalah pengasas Perikatan, dan hubungan kami bukan berdasarkan ‘akad nikah’.

“Tidak ada perkara seperti itu dalam politik kami, dan orang itu hanya berkata demikian kerana dia menyedari kekuatan dan sokongan diterima Perikatan daripada rakyat semakin meningkat,” katanya.

Sebelum ini, Anwar dilaporkan berkata Perikatan adalah gabungan politik terkaya, menerima projek bernilai berbilion ringgit semasa pandemik Covid-19.

Beliau juga mendakwa Barisan dan Perikatan telah menghantar wakil mereka untuk memulakan rundingan pembentukan kerajaan selepas PRU-15.

Anwar dan Rafizi selama membuat pelbagai tuduhan terhadap Perikatan, tetapi masih gagal mengemukakan bukti atau melaporkannya kepada pihak berkuasa untuk disiasat. Mereka hanya membuat tuduhan palsu.


Apology letter to Datuk Seri Tan Choon Hwa

Agenda Daily would like to apologise to Datuk Seri Tan Choon Hwa for three Facebook postings that appeared in our page.

We have since learnt that the information that was shared was not true or accurate.

Accordingly, we have deleted the postings from our Facebook account.

Please accept our sincerest apologies for the inaccurate reporting and for causing unforeseen inconveniences to Datuk Seri Tan Choon Hwa.

Permohonan maaf kepada Datuk Seri Tan Choon Hwa

Pihak Agenda Daily ingin memohon maaf kepada Datuk Seri Tan Choon Hwa di atas tiga hantaran di laman Facebook kami.

Setelah mengetahui bahawa maklumat yang dikongsi adalah tidak benar atau tepat, kami telah memadamkan hantaran tersebut.

Oleh yang demikian, pihak kami dengan seikhlas hati ingin memohon maaf kepada Datuk Seri Tan Choon Hwa atas segala kesulitan.

Pengurusan Agenda Daily

18 Februari, 2023


Lebih 1.7 juta pesakit Covid-19 sembuh

Sebanyak 86.7 peratus atau 1,700,733 pesakit daripada 1,960,500 kumulatif kes positif sejak virus Covid-19 mula menular di negara ini sehingga hari ini, dilaporkan sembuh.

Angka ini dicapai setelah 21,771 lagi pesakit Covid-19 disahkan sembuh, menurut data dikeluarkan Kementerian Kesihatan (KKM), hari ini.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan seramai 1,247 pesakit berkaitan Covid-19 menerima rawatan di unit rawatan rapi (ICU) selain memerlukan alat bantuan pernafasan.

Katanya daripada jumlah itu, 936 pesakit disahkan positif, manakala 311 pesakit lagi dikategorikan sebagai disyaki, kemungkinan dan kes dalam siasatan.

Daripada 667 pesakit yang memerlukan alat bantuan pernafasan pula, 453 adalah pesakit disahkan dijangkiti Covid-19, dan 214 dikategorikan sebagai disyaki, kemungkinan dan kes dalam siasatan.

Menurutnya, dalam tempoh itu juga KKM mengesan 28 kluster baharu menjadikan keseluruhannya 5,087 dengan 3,641 kluster telah ditamatkan dan 1,446 masih aktif.

Terdahulu beliau memaklumkan sebanyak 19,550 kes baharu dilaporkan diseluruh negara dalam tempoh 24 jam sehingga 12 tengah hari tadi. Jumlah itu termasuk membabitkan 2,392 pesakit warganegara asing.

Daripada jumlah kes hari ini, 265 atau 1.4 peratus adalah pesakit kategori 3, 4, dan manakala 19,285 kes (98.6 peratus) lagi adalah terdiri daripada kategori 1 dan 2.

Mengenai kadar kebolehjangkitan, Dr Noor Hisham berkata berdasarkan kepada jangkaan mengikut kes seharian pada 11 September 2021 untuk seluruh negara adalah 0.99.


Askar rejim Israel hadapi musibah jika masuk jalan darat ke Gaza

Operasi darat di Semenanjung Gaza hanya akan menjadi musibah besar kepada rejim Zionis Israel, sekali gus akan mengubah keseimbangan perang, kata Pergerakan Perjuangan Islam Palestin (Hamas).

Timbalan Ketua Biro Politik Hamas, Saleh al-Aruri berkata, keupayaan pejuang Palestin mampu mengejutkan askar rejim Israel selain memiliki senjata yang lebih hebat daripada yang mereka gunakan dalam pertempuran sebelumnya.

Bercakap menerusi stesen televisyen milik Hamas, Al-Aqsa, beliau mengingatkan bahawa persiapan pejuang Hamas bagi menghadapi kemungkinan serangan darat rejim itu lebih hebat daripada roket dan peluru berpandu.

“Operasi darat akan menjadi bencana bagi rejim penjajah, dan mereka tidak akan dapat keluar sehingga keseimbangan perang berubah,” katanya mengulas rancangan rejim Israel untuk melakukan serangan darat ke atas Semenanjung Gaza.

Beliau menegaskan pasukan pejuang Palestin telah membuat persiapan untuk memastikan serangan dan operasi darat rejim Israel ditangkis.

Penempatan Yahudi dan Israel di Ramat Gan di Tel Aviv rosak teruk dibedil roket pejuang Palestin dari Semenanjung Gaza, hari ini.

Hamas memiliki ribuan pejuang yang menyertai sayap ketenteraannya – Briged Izzuddin Al-Qassam – yang terus memberi tentangan kepada pencerobohan rejim Zionis ke atas Semenanjung Gaza sejak Isnin lalu.

Briged Al-Qassam juga bertanggungjawab melancarkan serangan roket ke arah penempatan haram Yahudi dan Israel di Tebiung Barat, termasuk lapangan terbang dan ibu negara, Tel Aviv.

Barisan hadapan di tanah yang diduduki secara haram di Tebing Barat, Semenanjung Gaza dan garis hijau di mana warganegara Israel berketurunan Arab tinggal, adalah kunci kejayaan, kata Saleh al-Aruri.

Jurucakap tentera rejim Zionis pada Jumaat menafikan laporan bahawa operasi darat telah dilancarkan ke atas Semenanjung Gaza, dan menyatakan ia adalah salah faham terhadap laporan awal.

Sebelum ini, Briged Al-Qassam mengajak semua rakyat Palestin untuk menentang askar rejim Israel bagi menseimbangkan sambutan 73 pencerobohan rejim Israel di wilayah Palestin yang dikenali sebagai Peristiwa Nakba.

Kenyataan mengajak rakyat Palestin memberi ‘mimpi ngeri’ kepada Israel dan membuatkan mereka membayar harga mahal kerana menceroboh wilayah Palestin.

Sementara itu, Briged Al-Qassam terus melepaskan roket ke arah Israel menyebabkan kerosakan teruk di penempatan berhampiran Tel Aviv, sebagai membalas serangan ke atas kem pelarian Palestin di Shate yang menyebabkan 10 orang awam terbunuh, termasuk enam kanak-kanak.

Tentera rejim berkata seorang terbunuh manakala 20 lagi cedera. – Agensi


Hadi dibenar keluar hospital, berehat di rumah

Presiden PAS Tan Sri Abdul Hadi Awang yang dimasukkan ke wad Hospital Sultanah Nur Zahirah (HSNZ) di sini, semalam, telah dibenarkan pulang ke rumah pada jam 2 petang tadi.

Perkara itu dimaklumkan Pengerusi Jawatankuasa Pelancongan, Kebudayaan dan Teknologi Digital Terengganu Ariffin Deraman, menurut laporan Bernama.

Beliau berkata Abdul Hadi yang juga Ahli Parlimen Marang, dimasukkan ke wad semalam disebabkan demam dan bukannya masalah jantung, seperti yang didakwa sesetengah pihak.

“Saya dan beberapa Exco negeri serta pimpinan PAS Terengganu ada melawat beliau tengah hari tadi. Keadaan beliau baik dan doktor telah memberi pelepasan (Abdul Hadi) pulang pada jam 2 petang tadi.

“Sebentar tadi pun saya telah hubungi keluarga tuan guru dan dimaklumkan beliau sudah tiba di rumahnya di Rhu Rendang (Marang),” katanya.

Semalam, kesihatan Abdul Hadi dilaporkan merosot dan terpaksa dimasukkan ke wad HSNZ bagi mendapatkan rawatan.


Syarat diletak PN untuk lantik PM selari dengan Perlembagaan

Ketua Setiausaha Sulit kepada Tan Sri Muhyiddin Yassin, Datuk Dr Marzuki Mohamad mengingatkan pihak tertentu supaya tidak sesuka hati menambah perkara yang tiada dalam Perlembagaan Persekutuan.

Beliau berkata demikian sebagai mengulas kenyataan beberapa pihak termasuk pemimpin Pakatan Harapan (PH) dan peguam yang mendakwa sokongan Perikatan Nasional (PN) kepada Datuk Seri Ismail Sabri Yaakob sebagai tidak sah kerana mengenakan syarat.

“Saya tak faham kenapa sesetengah pihak mengatakan sokongan PN kepada DS Ismail Sabri adalah tidak sah semata-mata kerana syaratnya ialah pertama Menteri yang bakal dilantik mestilah bebas daripada pertuduhan jenayah dan kedua kerajaan PN mesti terus hormat prinsip pengasingan kuasa, kebebasan badan kehakiman dan Raja Berperlembagaan,” katanya.

Beliau memberi contoh bagaimana proses pelantikan ketika Tun Dr Mahathir Mohamad menjadi calon Perdana Menteri (PM) Ketujuh setelah PH menang Pilihan Raya Umum Ke-14 (PRU14).

Menurutnya, Dr Mahathir diangkat sebagai PM Ketujuh dengan syarat beliau melantik Datin Seri Dr Wan Azizah Ismail sebagai Timbalan Perdana Menteri dan kemudian menyerahkan jawatan PM kepada Datuk Seri Anwar Ibrahim.

“Satu dunia tahu syarat ini yang ditandatangan on the dotted lines oleh semua ketua parti PH sebelum PRU14. Tun M dilantik sebagai PM7 atas syarat ini dan pelantikannya adalah sah,” katanya dalam kenyataan hari ini.

Terdahulu beberapa pemimpin dan peguam pro-PH, Ambiga Sreenevasan, mendakwa sokongan PN terhadap Ismail Sabri sebagai calon PM tidak sah kerana meletakkan syarat tertentu. Mereka tidak pula membangkitkan perkara itu ketika Dr Mahathir dilantik ke jawatan PM Ketujuh.

Dakwaan itu dibuat setelah PH gagal meraih sokongan mencukupi daripada Ahli Dewan Rakyat bagi menuntut jawatan PM diberikan kepada ketua pembangkang Datuk Seri Anwar Ibrahim.

Mengulas lanjut Dr Marzuki memberi alasan bahawa antara sumpah jawatan PM ialah mesti berikrar untuk menjunjung Perlembagaan.

“Pengasingan kuasa dan kebebasan badan kehakiman adalah sebahagian daripada peruntukan dalam Perlembagaan Persekutuan yang mesti dijunjung oleh mana-mana PM yang dilantik,” katanya.

Dr Marzuki berkata sebelum Jemaah Menteri dilantik, pemeriksaan teliti akan dibuat bagi memastikan bakal Menteri tidak mempunyai rekod jenayah, bebas daripada rasuah, bersih bayaran cukai Lembaga Hasil Dalam Negeri (LHDN) dan bukan seorang yang bankrap.

“Ini selari dengan syarat PN. Ia bukan perkara luar biasa. Kalau tak buat itu luar biasa,” katanya lagi.

Katanya beliau juga mencari di dalam Perkara 43(2)(a) Perlembagaan Persekutuan perkataan “unconditional confidence of the majority” atau kepercayaan majoriti tanpa syarat.

“Saya tak jumpa perkataan “unconditional”. Yang saya jumpa hanyalah perkataan “confidence of the majority” atau kepercayaan majoriti.

“Jadi, janganlah kita suka-suka tambah perkara yang tiada dalam Perlembagaan,” katanya.


Vaksinasi capai sasaran, Kerajaan PN berada di landasan tepat tangani Covid

1.Ketika Perdana Menteri, Tan Sri Muhyiddin Yassin mengumumkan Pelan Pemulihan Negara (PPN) pada 15 Jun lalu, beliau menyatakan hasrat kerajaan untuk mencapai pemberian lebih 300,000 dos sehari.

2. Data menunjukkan sejak 5 Julai lepas kejayaan Program Imunisasi Covid-19 Kebangsaan (PICK) berjaya mencapai sasaran kadar vaksinasi 313,761 dos sehari.

Semalam, 12 Julai 2021 jumlah suntikan harian vaksin Covid-19 negara mencecah rekod tertinggi iaitu sebanyak 421,479 dos dengan pemberian dos pertama sebanyak 264,034 manakala dos kedua pula sebanyak 157,445 suntikan.

3. UMMAH merasa bangga dengan kejayaan Program Imunisasi Covid-19 Kebangsaan (PICK) telah mencapai sasaran lebih 300,000 dos suntikan vaksin sehari dan ini adalah satu pencapaian yang baik dan landasan tepat untuk membawa negara keluar daripada kemelut pandemik Covid-19.

4. Sekali gus kejayaan ini menepis tohmahan jahat dari pihak yang tidak bertanggung jawab yang mengatakan kita adalah kerajaan yang gagal.

5. UMMAH menyeru seluruh rakyat Malaysia bersama kerajaan Perikatan Nasional (PN) memastikan Malaysia bebas Covid-19. Sesungguh kejayaan program Pelan Pemulihan Negara adalah bergantung kepada sokongan rakyat Malaysia.

6. UMMAH juga mengucapkan tahniah kepada semua rakyat Malaysia yang sentiasa peka dengan Program Imunisasi Covid-19 Kebangsaan (PICK) sehinggakan mereka sanggup hadir dan berbaris panjang di semua Pusat Pemberian Vaksin (PPV).

Kesedaran yang tinggi dari pelbagai lapisan masyarakat hadir di PPV untuk di Vaksin membuktikan dakyah yang disebarkan oleh golongan anti vaksin gagal.

7. Kejayaan Program Imunisasi Covid-19 ini adalah untuk memastikan negara berjaya mencapai imuniti kelompok seperti yang digariskan dan seterusnya membawa rakyat negara kita kembali menjalani kehidupan sebelum pandemik Covid-19.

Khalil Idham Lim
Setiausaha Agung Gerakan Pembela Ummah (UMMAH)

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerajaan belum buat keputusan wajibkan vaksin

Kerajaan belum membuat keputusan sama ada untuk mewajibkan pengambilan vaksin Covid-19, kata Perdana Menteri Datuk Seri Ismail Sabri Yaakob.

Beliau berkata bagaimanapun individu yang belum mengambil suntikan vaksin Covid-19, digalakkan berbuat demikian bagi menikmati pelbagai keistimewaan termasuk melancarkan urusan untuk pulang ke kampung halaman.

“Malah untuk urusan beribadah seperti mengerjakan Umrah juga diwajibkan oleh kerajaan Arab Saudi, saya yakin syarat yang sama akan diberi untuk kebenaran mengerjakan Haji yang dijangka bermula tahun depan.

“Ketua Pengarah Perkhidmatan Awam telah mengeluarkan arahan kepada kakitangan kerajaan untuk mengambil vaksin kalau tidak akan dikenakan tindakan.

“Mindef (Kementerian Pertahanan)… telah mengeluarkan arahan iaitu siapa (anggota tentera) yang tidak mengambil vaksin dianggap melanggar arahan Mindef, jadi ini gambaran dia seperti wajiblah,” katanya lapor Malaysiakini.

Sementara itu, dalam laporan Utusan Malaysia pula, Menteri Kesihatan Khairy Jamaluddin berkata, individu yang menolak vaksin akan berdepan kehidupan yang sukar.

Ini kerana, Khairy berkata walaupun kerajaan tidak akan melaksanakan sebarang undang-undang namun golongan antivaksin namun mereka akan ‘disusahkan’ kerana memilih untuk tidak menerima vaksin.

“Kita mungkin tidak akan melaksanakan satu undang-undang Persekutuan iaitu mewajibkan di peringkat negara tetapi saya menggalakkan adalah undang-undang sektoral.

“Mungkin berbunyi sedikit kasar tetapi pendekatan kita juga adalah untuk ‘menyusahkan’ hidup mereka yang memilih untuk tidak menerima vaksin.

“Ini adalah kerana anda sendiri memilih untuk tidak menerima vaksin melainkan anda tidak boleh menerima vaksin atas faktor kesihatan dan dikecualikan juga dalam sistem MySejahtera tetapi jika sebaliknya, maka memang kami akan susahkan hidup anda,” katanya.

Pada masa sama, Khairy menegaskan Kementerian Kesihatan Malaysia (KKM) kemungkinan akan mewajibkan mereka yang menolak atau melengahkan penerimaan vaksin untuk menjalani ujian calit Covid-19 secara mingguan.

Katanya, kos tersebut tidak akan ditanggung oleh kerajaan.


Saksi tak pernah nampak Siti Bainun urus bayi jagaannya

Seorang pegawai penyelidik undang-undang di sebuah firma guaman hari ini memberitahu Mahkamah Sesyen hari ini bahawa beliau tidak pernah nampak Pengasas Rumah Bonda Siti Bainun Ahd Razali menguruskan bayi di rumah tersebut, sebaliknya menyerahkannya kepada tiga penghuni rumah berkenaan.

Suhana Zam, 40, berkata sepanjang berada di kondominium di Wangsa Maju milik Siti Bainun atau keluar dengan wanita itu, tiga penghuni rumah berkenaan iaitu Aida, Yasmin serta Balqis yang memandikan serta menukar lampin pakai buang dua bayi, Tulus Jiwa dan Tulus Bael, lapor Bernama.

“Saya sendiri pernah tengok Tulus Jiwa masa kecil ada masalah alergi kulit, dia bukan bayi yang aktif tetapi dia boleh mengesot dan dia mengesot bawah meja hampir lebih sejam, tiada siapa peduli.

“Tulus Bael pula selalu cedera, contohnya ada satu malam dia dibiarkan bermain-main sendiri sehingga jatuh dan mulut berdarah serta menangis, apabila Aida, Yasmin dan Balqis pujuk dia senyap, lepas itu biarkan dia (Tulus Bael) bermain dan jatuh di tempat yang sama serta berdarah. Budak-budak ini tidak ada penjagaan yang baik kerana kejadian ini berulang dan berlaku dalam masa yang singkat,” katanya.

Saksi pendakwaan kelapan itu berkata demikian semasa pemeriksaan semula oleh Timbalan Pendakwa Raya Nor Azizah Mohamad pada perbicaraan kes Siti Bainun.

Suhana berkata beliau pernah menasihatkan Siti Bainun agar tidak berkasar dengan budak-budak di rumah tersebut contohnya cara wanita itu mencium Tulus Bael.

“Saya sendiri nasihat Siti Bainun apabila nampak dia buat sesuatu yang tidak betul, contohnya dia cium Tulus Bael sampai berbekas, saya tegur ‘jangan buat macam tu Nun (Bainun) sakit tu. Siti Bainun cakap ‘budak sindrom tak rasa sakit’.

“Saya tengok balkoni (rumah) tak selamat, ada letak meja tinggi dan kerusi. Saya tegur kalau budak-budak panjat jatuh nanti, Siti Bainun jawab ‘tak apa kak mereka tak panjat,” katanya.

Saksi itu berkata beliau yakin Bella tidur di bilik dobi kerana pernah melihat Siti Bainun bersama Bella ke bilik berkenaan dan wanita itu kembali semula ke ruang hadapan tanpa Bella selain remaja sindrom Down itu juga tidak pernah dilihat bermain di ruang tamu bersama kanak-kanak lain.

Sementara itu, disoal Nor Azizah mengapa saksi tidak tolong cuci najis selepas terhidu bau itu di bilik dobi, Suhana menjawab,”Di rumah Siti Bainun macam ada peraturan. Yasmin, Aida dan Balqis jaga Bella, Tulus Bael dan Tulus Jiwa.

“Sepanjang saya berada di kondominium itu, saya sendiri tidak dibenarkan membuat apa-apa kerja, sampaikan nak bawa gelas ke dapur pun dia tak bagi, kalau saya nak makan pun mereka buat, apatah lagi basuh najis di bilik dobi, itu semua tidak dibenarkan,” kata saksi itu.

Berkenaan laporan polis mengenai kecederaan dialami Bella, Suhana berkata beliau tidak membuat laporan polis kerana memadai dengan laporan yang telah dibuat oleh saksi pendakwaan pertama iaitu Zurianty Sudin.

“Zurianty sudah jumpa Bella dan dia telah membuat laporan polis. Selepas saya tahu Zurianty membuat laporan polis, saya beritahu Zurianty kalau polis nak saya beri keterangan, saya boleh datang beri keterangan.

“Saya tidak bersetuju dengan peguam apabila dikatakan tiada keperluan untuk membuat laporan polis sebab pada masa itu saya rasa risiko sekiranya saya membuat laporan yang mungkin akan mendatangkan bahaya lebih besar kepada Bella, sebab waktu itu tidak sesuai dan saya tidak dapat pastikan Bella dapat dibawa keluar dari rumah itu,” katanya.

Nor Azizah: Peguam ada cadang, pada masa kamu meminta Zurianty tengok keadaan Bella, kamu boleh telefon ambulans, kenapa kamu tidak telefon?

Suhana: Saya tak telefon sebab saya tak pasti bagaimana keadaan Bella, dalam keadaan tenat atau OK, sebab itu kami setuju Zurianty tengok Bella dahulu.

Nor Azizah: Semasa disoal peguam mengenai keterangan kamu yang makan cili banyak, berdiri lama dan lebam adalah sebagai sesuatu yang ekstrem, kamu katakan kamu setuju, kenapa kamu setuju?

Suhana: Saya setuju yang paksa makan cili banyak, berdiri lama perbuatan yang ekstrem…tetapi mengenai lebam di muka Bella tidak boleh kata ekstrem sebab saya tidak tahu bagaimana lebam itu berlaku.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Mahkamah Sesyen Izralizam Sanusi bersambung esok.


Kes pertama varian UK direkodkan di Thailand

Satu kes tempatan pertama membabitkan varian B117 UK direkodkan di Thailand hari ini.

Kes pertama itu disahkan Pakar virologi dari Universiti Chulalongkorn Dr Yong Poovorawan yang menerangkan bahaya varian UK itu kerana boleh merebak 1.7 kali lebih cepat berbanding virus tanpa mutasi.

“Varian baharu itu dikesan di kluster Thonglo (tempat hiburan) membabitkan 24 pesakit,” katanya dipetik Bernama.

Menurut laporan, menteri kabinet dan ahli parlimen Thailand mula menjalani kuarantin kendiri selepas menjadi kontak rapat kes positif di Bangkok.

Sementara itu, Menteri Pengangkutan Saksayam Chidchob diuji positif COVID-19 hari ini.

Timbalan Perdana Menteri dan Menteri Kesihatan Awam Anutin Charnvirakul yang menghadiri upacara keagamaan di wilayah Buriram antara yang menjalani kuarantin di rumah.

Saksayam, antara penerima dos pertama vaksin COVID-19 bulan lalu, percaya beliau dijangkiti daripada seorang pegawai di pejabatnya. Kini beliau menjalani rawatan di Hospital Buriram. Saksayam dijadual menerima dos kedua hari ini.

Sejak 24 jam lalu, Thailand mencatatkan 334 kes baharu COVID-19, menjadikan jumlah kumulatif kes kepada 29,905 dan 95 kematian setakat ini.

Terdahulu, Perdana Menteri Prayuth Chan o-cha mempengerusikan mesyuarat kabinet maya berikutan kebanyakan anggota kabinet menjalani kuarantin kendiri.

Penolong jurucakap Pusat Pentadbiran Situasi COVID-19 (CCSA) Dr Apisamai Srirangsan berkata daripada 334 kes baharu, sejumlah 327 adalah penularan tempatan termasuk 174 melibatkan mereka yang mendapat rawatan di hospital dan 153 melalui pengesanan kes aktif. Tujuh kes import dilaporkan.

Katanya, Bangkok mencatatkan 216 kes baharu berkaitan dengan pusat hiburan.

Gelombang baharu wabak COVID-19 yang bermula pada Ahad kini merebak ke 27 wilayah.


Polis sudah mohon dokumen dari Singapura siasat suami Zeti

Polis telah mengemukakan permohonan mengikut Mutual Legal Assistance (MLA) kepada pihak berkuasa Singapura bagi mendapatkan dokumen dan keterangan berhubung siasatan ke atas suami bekas Gabenor Bank Negara, Datuk Dr Tawfiq Ayman.

Permohonan itu mengikut MLA dibuat bagi membolehkan dokumen dan keterangan siasatan berkaitan 1Malaysia Development Berhad (1MDB), diterima oleh mahkamah Malaysia.

Ketua Polis Negara Tan Sri Acryl Sani Abdullah Sani berkata polis sudah mengemuka permohonan mengikut MLA melalui Jabatan Peguam Negara kepada pihak berkuasa Singapura pada 22 April lalu.

“PDRM sudah mengenal pasti dokumen dan keterangan yang diperlukan untuk membantu siasatan.

“Bagaimanapun untuk memastikan dokumen dan keterangan tersebut boleh diterima di mahkamah Malaysia, ia perlu melalui proses MLA yang dikendalikan Pejabat Peguam Negara.

“Pada April 2022, PDRM telah mengemuka permohonan di bawah MLA melalui Jabatan Peguam Negara kepada pihak berkuasa Singapura,” katanya hari ini memetik laporan BH.

Pada April lalu, Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din berkata pihaknya sudah mengenal pasti dokumen dan keterangan yang diperlukan untuk siasatan ke atas Tawfiq.

Kamarudin berkata pasukan penyiasat PDRM sudah berbincang dengan Commercial Affair Department (CAD) Singapura pada 29 hingga 31 Mac lalu.

Tawfiq yang juga suami kepada Tan Sri Dr Zeti Akhtar Aziz disiasat susulan dakwaan menerima dana berkaitan 1MDB, namun beliau menerusi firma guaman Tetuan Jagjit, Ariff & Co menjelaskan tidak pernah menerima sebarang bentuk rasuah daripada sesiapa.

Tawfiq mendakwa, beliau tidak mengenali individu bernama Tim Leissner atau Roger Ng, jauh sekali bertemu dan berkomunikasi dengan mereka.

Kenyataan itu hadir susulan keterangan diberikan Leissner yang juga bekas pengerusi syarikat perbankan, Goldman Sachs pada prosiding perbicaraan terhadap bekas pegawai bawahannya, Roger Ng di Mahkamah Tinggi Brooklyn, New York, awal tahun ini.

Dalam perbicaraan itu, Leissner dilaporkan menyebut kegiatan rasuah membabitkan Tawfiq mengenai projek usaha sama PetroSaudi-1MDB.

Sebelum ini, SPRM dalam laporannya mendedahkan, sekurang-kurangnya RM65 juta dana berkaitan 1MDB diambil semula dari Singapura, yang disimpan syarikat milik Tawfiq.

Siasatan ke atas Tawfiq itu dibuat mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Kenyataan Tawfiq dan seorang anaknya dirakam pada April tahun lalu.


Tawar jual vaksin Covid-19: Kalau ada pun hanya cecair tipu, kata polis

Polis Diraja Malaysia (PDRM) mengingatkan orang ramai bahawa jika ada tawaran berkaitan suntikan vaksin Covid-19 selain yang disediakan kerajaan dan mengenakan bayaran tertentu, ianya adalah palsu dan menipu.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata ini kerana vaksin tidak boleh dijual di luar atau secara terbuka.

Oleh itu katanya, orang ramai dinasihatkan tidak terpedaya dengan sebarang taktik digunakan pihak yang kononnya menawarkan khidmat suntikan vaksin Covid-19 dengan bayaran tertentu di negara ini.

“Sebenarnya vaksin tidak boleh dijual di luar dan tidak dijual secara terbuka di pasaran kerana semua program suntikan vaksin di negara ini dikendalikan oleh kerajaan melalui Program Imunisasi Covid-19 Kebangsaan (PICK).

“Ada pihak tertentu cuba memperdaya orang ramai yang dalam keadaan tertekan mahukan suntikan vaksin dengan cepat, sedangkan vaksin yang ditawarkan itu tidak wujud sebenarnya.

“Mereka sebenarnya tidak ada bekalan vaksin. Itu semua penipuan semata-mata. Kalau ada pun cecair dalam botol, itu cecair tipu,” katanya pada sidang media, hari ini.

Beliau sebelum itu melakukan lawatan kerja ke Bahagian D3 Antipemerdagangan Orang dan Penyeludupan Migran (ATIPSOM) dan Jenayah Berat (D9), di Bangunan KPJ di Kuala Lumpur.

Abd Jalil berkata JSJ Komersial telah menjalankan siasatan kes penipuan penjualan vaksin yang menyaksikan beberapa siri penangkapan di ibu negara, baru-baru ini dan kes disiasat mengikut Seksyen 420 Kanun Keseksaan dan Seksyen 511 Kanun Keseksaan.

Terdahulu, media melaporkan dua wanita dan seorang lelaki ditahan dalam serbuan berasingan di Putrajaya dan Brickfields, Rabu lalu selepas disyaki terbabit dalam penawaran penjualan vaksin Covid-19.

Penahanan dibuat selepas polis menerima laporan daripada Pegawai Penyelidik Covid-19, Badan Bertindak Imunisasi Covid-19 (CITF) yang mendapat maklumat mengenai aktiviti penjualan vaksin itu.

Siasatan mendapati orang awam dihubungi melalui telefon oleh suspek secara rawak dan ditawarkan RM420 bagi dos suntikan vaksin dan bayaran perlu dibuat selepas suntikan diberikan kepada pelanggan.

Abd Jalil berkata vaksin bukan bekalan yang boleh dijual begitu sahaja memandangkan ia adalah produk sensitif, eksklusif dan berkeselamatan tinggi.

“Jangan sesekali percaya dengan penipuan mereka kerana vaksin tidak boleh dijual di luar sewenang-wenangnya dan perlu ikut pendaftaran MySejahtera.

“Kita minta orang ramai yang belum mendapat suntikan vaksin bersabar sehingga mendapat memperoleh jadual suntikan vaksin mengikut masa janji temuj ditentukan Kementerian Kesihatan menerusi MySejahtera,” katanya.

Katanya, tiada isu kebolosan atau ketirisan dikesan berkaitan bekalan vaksin setakat ini kerana proses daripada ia dibawa masuk ke negara ini di lapangan terbang sehingga ke pusat simpanan vaksin di seluruh negara melalui prosedur pengurusan yang ketat serta dikawal rapi pasukan keselamatan.


Tiada UMNO pun nasib agama, bangsa Melayu tetap dibela

Bekas Ketua Pemuda UMNO, Khairy Jamaluddin – yang dipecat daripada parti Jumaat lalu – berkata orang Melayu sekarang ini telah meninggalkan UMNO dan mencari parti lain yang mampu mengetengah dan membela nasib mereka.

Menurutnya orang Melayu kini tidak mahu lagi bergantung kepada UMNO untuk membela agama dan bangsa kerana ada parti lain yang juga boleh berbuat demikian.

“Malangnya orang Melayu sudah ‘move on’ daripada UMNO. Mereka tidak menganggap bahawa tanpa ada UMNO, isu bangsa dan agama tidak dibela. Mereka dah wadah-wadah yang lain… yang boleh memperjuangkan isu tersebut.

“Dan sebab itulah saya balik kepada fakta asal saya iaitu seharusnya UMNO buka (pintu) untuk pertandingan. Dapatkan mandat. Kalau yang menang itu… ya tetapi kena ada mandat.

“Sebab tanpa mandat daripada ahli, macam mana kita nak explain kepada rakyat terutamanya orang Melayu? Bahawa ini perubahan yang kita nak bawa.

“Orang Melayu sekarang ni kata alah you pun tak berani nak ada pemilihan untuk (jawatan) presiden dan timbalan presiden tak berani nak bawa perubahan, tak berani nak bagi hak kepada ahli untuk memilih pemimpin… apa perubahan yang you cakap,” katanya dalam temu bual bersama Awani malam tadi.

Tetap dengan pendirian bahawa pemecatannya daripada UMNO dilakukan secara tidak adil, bekas Ahli Parlimen Rembau itu menjelaskan beliau tidak menerima apa-apa notis atau surat tunjuk sebab supaya bertemu Lembaga Disiplin.

“Saya berpendapat bahawa pemecatan saya daripada UMNO ini tidak ada asas yang kukuh. Pertamanya ia tidak melalui proses yang adil. Semua pemecatan yang telah pun dilaksanakan baru-baru ini termasuklah penggantungan dilaksanakan tanpa diberikan notis… tidak ada surat tunjuk sebab… tidak dijemput untuk menghadap lembaga disiplin dan memberi keterangan tentang tuduhan melanggar disiplin.

“Tidak ada rumusan yang dibuat oleh Lembaga Disiplin… terus masuk ke Majlis Tertinggi (MT) tanpa diberitahu kepada kami dan terus dibuang ataupun digantung.

“Jadi apa yang dikatakan sebab dan asas-asas pemecatan saya, saya hanya tahu daripada media. Saya pun tak tahu macam mana nak jawab sebab sehingga hari ini tidak ada hitam putih apakah butiran kesalahan saya melanggar disiplin parti,” kataya lagi/

Bekas Menteri Kesihatan itu mengingatkan bahawa setiap organisasi memegang amanah dan keadilan untuk mengambil tindakan tatatertib jika melanggar disiplin parti.

Menurutnya proses keadilan itu mesti dilalui di mana individu yang telah dituduh diberi hak untuk menjawab sebagaimana asasnya di mahkamah apabila kita diberi peluang membela diri.

“Di sini (UMNO dan dalam kes beliau) tak ada. Jadi saya tak kisah sangatlah berkenaan apa yang bakal diperoleh.

“Tetapi maksudnya di sini UMNO sudah ketepikan proses yang sekian lama kita amalkan dalam UMNO untuk menunjukkan bahawa kita parti yang terbuka… parti yang adil dan parti yang pegang kepada keadilan umum,” katanya.


Hanya separuh pemohon program cagaran KWSP yang layak: Mat Maslan

Datuk Seri Ahmad Maslan memberitahu daripada 150,154 pencarum Kumpulan Wang Simpanan Pekerja (KWSP) yang memohon program cagaran pinjaman hanya 76,018 orang sahaja yang layak.

Program Fasiliti Sokongan Akaun 2 (FSA 2) bagi Fasa 1 itu dibuka sejak 7 April lalu itu dan hanya separuh daripada pemohon berumur 40 hingga 50 tahun layak mendapatkan pinjaman tersebut.

“Namun yang layak hanya separuh daripada jumlah tersebut (hanya yang berumur 40 hingga 50 tahun bagi Fasa 1) iaitu melibatkan 76,018 orang.

“Jumlah pinjaman adalah sebanyak RM726,318,500 daripada Malaysia Building Society Berhad (MBSB) dan Bank Simpanan Nasional (BSN),” kata Mat Maslan yang juga Timbalan Menteri Kewangan semasa sesi bagi jawab lisan di Dewan Rakyat hari ini.

Beliau berkata demikian menjawab soalan Hassan Abdul Karim (PH-Pasir Gudang) yang meminta Menteri Kewangan menyatakan tindakan kerajaan berkaitan pinjaman bank bersandarkan cagaran akaun kedua KWSP di bawah program pencarum apabila syarikat jaminan pembiayaan perniagaan tidak bersetuju untuk membayar pampasan kepada bank-bank kreditor apabila pencarum KWSP gagal membayar balik pinjaman mereka.

Sebelum ini, KWSP dalam satu kenyataan berkata FSA 2 dilaksana dalam dua fasa, dan ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan Bank Simpanan Nasional (BSN).

Fasa 1 bermula pada 7 April 2023 dan kekal dibuka selama setahun dengan permohonan melibatkan ahli yang layak berumur 40 tahun ke atas.

Bagi Fasa 2 pula, tarikh permohonan untuk ahli di bawah umur 40 tahun akan diumumkan kelak.

Mengulas lanjut, Ahmad berkata, FSA 2 yang dibuat oleh KWSP adalah program pembiayaan peribadi dan bukan satu cagaran atau sandaran.

Beliau menegaskan, adalah tidak benar jika ada keperluan syarikat jaminan pembiayaan perniagaan yang tidak bersetuju membayar pampasan kerana ia dibayar setiap bulan

“Jika pembayaran tidak dibuat setiap bulan, pihak bank perlu menunggu umur mereka 50 tahun atau 55 tahun dan barulah KWSP boleh membuat pembayaran,” katanya.


Blok pembangkang sokong keputusan UMNO, senada dengan Zahid

Keputusan UMNO menarik sokongan kepada kerajaan Perikatan Nasional (PN) dan menggesa supaya Perdana Menteri (PM) Tan Sri Muhyiddin Yassin berundur disambut baik dengan gembira blok pembangkang, Pakatan Harapan (PH).

Dalam satu kenyataan, PH mendakwa kononnya keputusan Presiden UMNO, Datuk Seri Ahmad Zahid Hamidi menerusi Mesyuarat Majlis Tertinggi (MT) semalam adalah jelas menunjukkan Muhyiddin sudah hilang sokongan majoriti Ahli Parlimen (MP).

“Kami mengingatkan Peguam Negara (AG) bahawa Tan Sri Muhyiddin Yassin sendiri telah dilantik sebagai Perdana Menteri berdasarkan warkah ketua-ketua parti politik yang menyokong beliau, termasuk Presiden UMNO, yang telah dipersembah kepada Yang di-Pertuan Agong pada 29 Februari 2020.

“Maka apabila ketua parti terbesar itu mengumumkan menarik sokongan seperti yang berlaku sekarang, maka Perdana Menteri telah hilang sokongan asas parti tersebut dan seterusnya hilang sokongan majoriti Ahli Parlimen,” katanya dalam satu kenyataan hari ini.

Kenyataan bersama tersebut ditandatangani wakil PKR, DAP dan AMANAH.

PH menolak pendirian AG yang menolak tanggapan PM dan Jemaah Kabinet sudah jatuh. AG menjelaskan kerajaan tidak mempunyai apa-apa fakta jelas yang menunjukkan bahawa PM tidak lagi mendapat kepercayaan majoriti ahli-ahli Dewan Rakyat.

Katanya, berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti ahli-ahli Dewan Rakyat hendaklah ditentukan oleh mereka sendiri, bukan kenyataan media parti atau pemimpin politik.

PH bagaimanapun menolak pembubaran Parlimen dan pilihan raya umum diadakan atas alasan penularan Covid-19 yang semakin serius dihadapi negara.

“Majlis Presiden turut berpendirian bahawa waktu ini bukanlah masa sesuai untuk mengadakan pilihanraya umum, pilihanraya negeri atau pilihanraya kecil memandangkan jumlah kes COVID-19 yang masih tinggi dan prasarana kesihatan awam yang semakin tertekan,” katanya.

Semalam, Zahid selepas selesai Mesyuarat MT sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Polis tahan lima ‘keldai akaun’

Polis menahan lima lelaki disyaki menjadi “keldai akaun” sindiket penipuan dalam siri serbuan sejak Rabu lalu sehingga semalam di sekitar Pulau Pinang, Perak dan Kedah.

Ketua Polis Daerah Barat Daya Superintendan Kamarul Rizal Jenal berkata serbuan itu hasil operasi yang dijalankan Bahagian Siasatan Jenayah Komersial Daerah Barat Daya hasil maklumat awam dan risikan yang dijalankan sejak seminggu lalu.

“Dalam siri serbuan pada Rabu, polis menahan tiga lelaki berusia 19 tahun hingga 47 tahun di Jitra, Alor Setar dan Sungai Petani di Kedah kerana menjadi ‘keldai akaun’ sindiket penipuan menyamar sebagai Pegawai Lembaga Hasil Dalam Negeri (LHDN).

“Berdasarkan siasatan, sindiket penipuan itu turut menjalankan perniagaan pinjaman wang tanpa lesen membabitkan mangsa di beberapa buah negeri dan pinjaman tersebut diiklankan menerusi laman sosial Facebook serta aplikasi Wechat, ” katanya menurut Bernama.

Katanya siasatan juga mendapati jumlah kerugian yang dialami oleh mangsa sindiket penipuan itu antara RM6,000 hingga RM88,500 dan melibatkan kes yang dilaporkan dari tahun 2018 hingga 2022.

Kamarul Rizal berkata manakala dalam dua serbuan semalam, polis menahan dua lelaki masing-masing berusia 40 dan 45 tahun di Butterworth dekat sini dan Ipoh, Perak.

Katanya siasatan mendapati dua lelaki itu disyaki dijadikan “keldai akaun” oleh sindiket penipuan pekerjaan sambilan dan pembelian motosikal dalam talian.

“Jumlah kerugian yang dialami oleh mangsa antara RM2,000 hingga RM16,710 membabitkan kes yang dilaporkan pada tahun 2020 hingga 2021. Polis masih menjalankan siasatan lanjut berhubung penahanan lima lelaki itu,” katanya.

Katanya semua lima lelaki itu direman selama empat hari bagi membantu siasatan menurut Seksyen 420 Kanun Keseksaan iaitu menipu.

“Pihak polis menasihatkan orang ramai agar sentiasa berwaspada dan tidak mudah terpedaya dengan muslihat sindiket penipuan jual beli di laman sosial, pinjaman tidak wujud, Macau Scam, Parcel Scam serta Love Scam,” katanya.


Bayi antara enam maut ditembak

Enam orang – termasuk seorang ibu berumur 17 tahun dan bayinya berusia enam bulan – terbunuh dalam kejadian tembakan, pada awal Isnin di sebuah rumah di tengah California, dan pihak berkuasa sedang mencari sekurang-kurangnya dua suspek, kata sheriff.

Timbalan sherif dilaporkan bertindak balas kira-kira jam 3:30 pagi terhadap satu laporan mengenai beberapa tembakan dilepaskan di Blok 6800 Harvest Road, Tulare di Goshen, timur Visalia, kata Pejabat Syerif Daerah Tulare.

Pihak berkuasa menyifatkan serangan itu sebagai ‘sasaran dan menyifatkannya sebagai “pembunuhan beramai-ramai yang mengerikan.”

Pegawai Sherif Daerah Tulare, Mike Boudreaux memberitahu media bahawa terdapat sekurang-kurangnya dua suspek yang belum lagi ditangkap susulan kejadian itu.

“Kami juga percaya bahawa ini bukan tindakan keganasan yang rambang. Kami percaya bahawa ini adalah keluarga yang disasarkan.

“Kami percaya bahawa terdapat geng kongsi gelap yang terlibat dalam kejadian ini, serta kes berkaitan narkotik,” kata Boudreaux.

Pegawai itu menambah bahawa penggeledahan narkotik telah dilakukan oleh pejabat sheriff ke atas penduduk di blok kediaman itu minggu lalu.

Pihak berkuasa bertindak balas awal pagi Isnin selepas beberapa tembakan kedengaran dan menemui mangsa ketika mereka tiba di tempat kejadian. Beberapa mangsa ditemui di jalan manakala yang lain ditemui di dalam rumah.

Seorang mangsa ditemui dalam keadaan masih bernyawa dan cedera apabila pihak berkuasa tiba di tempat kejadian, tetapi kemudian disahkan meninggal dunia di hospital, kata Boudreaux.

Boudreaux tidak segera berkongsi butiran lanjut.

“Saya mempunyai lebih banyak maklumat tetapi saya tidak mempunyai kebebasan untuk berbincang pada ketika ini,” katanya.

“Kami mempunyai maklumat berpotensi, yang diharapkan akan membawa kepada penangkapan suspek.” – Agensi


Pertahan Zahid, Azam Baki dipertikai lagi

Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki sekali lagi dipertikai selepas mempertahankan Timbalan Perdana Menteri Zahid Hamidi yang mengumumkan peruntukan tambahan kepada belia Terengganu menjelang PRN.

Pertubuhan Aspirasi Wanita Malaysia (Aswa) mempersoalkan tindakan Azam yang memberi kenyataan pramatang sebelum menyiasat dengan lebih mendalam.

Pengerusinya, Wan Azliana Wan Adnan berkata kenyataan dibuat Azam perlu dilihat bebas dan tidak memihak kepada sesiapa, lebih-lebih lagi berkaitan dakwaan sogokan.

“Saya terkejut kerana beliau (Azam) sudah membuat keputusan tanpa siasatan, sepatutnya siasat dulu, ambil keterangan, baru buat keputusan.

“Bila keputusan pramatang sudah dibuat sebegitu, nampak seolah-olah berat sebelah kerana ayat yang Zahid sebut itu jelas rasuah,” katanya, lapor Sinar Harian.

Terdahulu, Azam menyifatkan geran tambahan diumumkan kerajaan kepada belia Terengganu sebagai pemberian dari pemerintah dan tiada unsur rasuah.

Sebelum ini, MUDA turut bangkit mempersoalkan kebebasan SPRM selepas kenyataan Azam itu disiarkan.

Dalam pada itu, Wan Azliana turut menggesa supaya SPRM diletakkan di bawah Parlimen agar badan penguat kuasa anti rasuah itu boleh menjalankan tugas tanpa campur tangan mana-mana pihak.

Tambahnya, suruhanjaya terbabit perlu menjalankan tanggungjawab dan tugas secara bebas, tidak terpengaruh atau terlibat dengan campur tangan mana-mana pihak seperti kuasa eksekutif atau pengaruh politik.

“Biar pelantikan Ketua Pesuruhjaya SPRM ditentukan oleh Parlimen,” katanya.

Jumaat lalu, Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.


Hisham tak setuju buka Parlimen untuk memuaskan nafsu politik

Ahli Parlimen Sembrong Datuk Seri Hishammuddin Hussein membidas gesaan segelintir pemimpin politik mendesak supaya Parlimen segera dibuka yang disifatkannya sebagai mahu menjadikan ia sebagai alat pemuas nafsu politik.

Beliau yang juga merupakan Ketua UMNO Bahagian Sembrong berkata, usaha-usaha untuk memanipulasi sidang Parlimen bukanlah perkara baharu malah telah berlaku sejak sekian lama.

“Usaha-usaha sebegini bukan baru. Kita telah melihatnya berulang kali selama bertahun-tahun – terbaru pada September 2020. Mereka terlalu taksub pada angka yang ‘kukuh, hebat, meyakinkan’ – sehinggakan, ia meresap ke dalam pelbagai senario serta cuba meyakinkan semua orang bahawa mereka bersatu, dengan harapan dapat meneruskan agenda untuk kembali berkuasa,” katanya dalam satu kenyataan hari ini.

Meskipun tidak menamakan pemimpin berkenaan, umum mengetahui desakan ini dilakukan oleh blok pembangkang yang diketuai Presiden PKR, Datuk Seri Anwar Ibrahim.

Anwar pada 22 Sptember 2020 yang lalu mendakwa telah mendapat sokongan majoriti Ahli Parlimen yang mahu mengangkat beliau sebagai Perdana Menteri baharu, namun sehingga ke hari ini hasrat berkenaan masih belum menjadi kenyataan.

Mengulas lanjut, Hisham berkata, ahli-ahli Parlimen yang kuat mendesak agar persidangan diadakan, mesti mengambil tanggungjawab bersama bagi memastikan persidangan Parlimen yang disambung semula nanti dimanfaatkan sepenuhnya demi kepentingan Malaysia dan rakyatnya terutama dalam pengurusan Covid-19.

“Agenda negara kita jauh lebih penting berbanding cita-cita peribadi sesiapa jua. Satu-satunya harapan rakyat Malaysia ketika ini ialah jalan keluar daripada krisis ini dan ia merupakan tanggungjawab kita sebagai Ahli-Ahli Parlimen. Rakyat mahu jumlah kes diturunkan, nyawa diselamatkan dan ekonomi dipulihkan,” katanya.

Dalam pada itu beliau meminta semua pihak menyokong Perdana Menteri Tan Sri Muhyiddin Yassin yang ketika ini bertungkus lumus memulihkan negara daripada kelemut yang melanda.

“Berpolitik sepanjang masa merupakan sesuatu yang tidak boleh diterima. Di kala Perdana Menteri dan Menteri-Menterinya mengemukakan Pelan Pemulihan Negara yang bermatlamat membawa negara keluar daripada pandemik – kita semua perlu menyokong, bukannya skeptikal. Pelan tersebut hanya akan berhasil sekiranya semua parti bekerjasama mencari jalan keluar daripada pandemik.

“Jika kita fokus terhadap tanggungjawab dan berkongsi tekad yang sama, maka saya percaya kita boleh memenuhi harapan bersama,” katanya.

Terdahulu, Perdana Menteri Tan Sri Muhyiddin Yassin memberi jaminan proses demokrasi akan tetap didukung kerajaan Perikatan Nasional dengan mengumumkan sidang Parlimen akan dibuka semula pada September atau Oktober depan nanti.

Muhyiddin bagaimanapun menegaskan sidang Parlimen tersebut perlu mematuhi prosedur operasi standard (SOP) yang ketat dan kerajaan terlebih dahulu perlu memastikan usaha memerangi penularan Covid-19 dapat ditangani dengan segera.


Lebih 68.48 juta dos vaksin diberi

Sebanyak 68,484,635 dos vaksin Covid-19 telah diberikan kepada populasi di Malaysia sejak Program Imunisasi Covid-19 Kebangsaan (PICK) dilancarkan pada 24 Februari 2021 lalu hingga semalam (Ahad, 20 Mac 2022).

Daripada jumlah itu, 25,786,987 atau 79.0 peratus populasi telah lengkap divaksinasi, manakala 27,424,791 atau 84.0 peratus lagi menerima sekurang-kurangnya satu dos.

Kementerian Kesihatan (KKM) memaklumkan daripada lebih 68.48 juta dos vaksin yang diberikan itu, 15,483,571 adalah dos penggalak yang telah diberikan kepada 65.8 peratus individu dewasa sejak ianya dilancarkan pada 1 Oktober 2021.

Sehingga semalam juga seramai 22,943,182 atau 97.5 peratus individu dewasa telah lengkap divaksinasi, manakala 23,219,105 atau 98.7 peratus lagi menerima sekurang-kurangnya satu dos.

Sementara itu, seramai 2,843,805 atau 91.4 peratus remaja berusia antara 12 dan 17 tahun pula telah lengkap divaksinasi, manakala 2,942,399 atau 94.6 peratus lagi menerima sekurang-kurangnya satu dos.

Melalui Program Imunisasi Covid-19 Kebangsaan Kanak-Kanak (PICKids) yang dilancarkan 3 Februari lalu pula, sehingga semalam seramai 1,263,287 atau 35.6 kanak-kanak berusia lima hingga 11 tahun telah menerima dos pertama.

Semalam sahaja, seramai 8,708 kanak-kanak menerima suntikan masing-masing.

Menurut makluman KKM, sela masa lapan minggu bagi dos pertama dan kedua Pfizer, serta empat minggu bagi vaksin Sinovac, telah mencapai tempoh.

Oleh itu, pautan janji temu baru dos kedua PICKids akan dihantar ke aplikasi MySejahtera secara peringkat berdasarkan sela masa (interval) antara dos pertama dan kedua mengikut jenis vaksin, bermula hari ini.

Pautan janji temu ini juga membenarkan ibu bapa memilih lokasi PPV, masa dan tarikh mengikut kelapangan untuk membawa anak masing-masing menerima suntikan dos kedua.

Pecahan pemberian vaksin mengikut negeri sehingga 20 Mac 2022. – Sumber Covidnow KKM


Kes majikan Cina kurang ajar boleh jadi punca rusuhan kaum: PPIM

Presiden Persatuan Pengguna Islam Malaysia (PPIM) memandang serius kes majikan Cina yang bertindak kurang ajar memukul dan mengugut dua pengawal peribadinya hanya kerana berpuasa kerana ia boleh menjadi punca rusuhan kaum tercetus.

Presidennya, Datuk Nadzim Johan mengecam keras majikan Cina tersebut yang bertindak luar batasan menghina agama Islam dan menggesa supaya tindakan tegas diambil terhadap majikan tersebut yang dipercayainya terlibat dalam kumpulan kongsi gelap susulan penemuan jongkong emas dan wang tunai asing bernilai jutaan ringgit semalam.

“Saya berharap perkara ini yang terakhir kerana kami terima aduan dibawah ini yang cukup marah dan mereka nak serang, ini sangat tidak baik jika berlaku.

“Kita berharap perkara ini ditangani dengan sekeras-kerasnya supaya ia dijadikan pengajaran kepada semua… kalau ini tidak ditangani, ia akan jadi rusuhan kaum dan kita tidak boleh terima sekarang ini jika ia berlaku,” kata beliau dalam satu sidang media pagi ini.

Beliau mengharapkan tindakan yang berkesan dan tegas terhadap majikan tersebut bersama konco-konconya yang perlu dikenakan hukuman setimpal bagi mengelakkan orang ramai marah dengan insiden tersebut.

“Ia akan merosakkan semua ini (perpaduan), kita amat mengharapkan tindakan yang berkesan,” katanya.

Mengulas lanjut, Nadzim juga meminta Ketua Polis Negara Tan Sri Abdul Hamid Bador agar dapat menyelesaikan dakwaan yang dibuat oleh majikan Cina yang mengatakan mengenalinya seperti terdapat dalam laporan polis kerana ia menimbulkan persepsi namanya disalahguna untuk tujuan menakut-nakutkan orang.

“Dia (majikan Cina) mendakwa kawan IGP (Ketua Polis Negara), ini dakwa dia… maknanya IGP kena settle (selesaikan) dengan dia lah, jangan biar orang guna nama dia… pasal ini juga kaedah dia guna menakutkan orang lain,” katanya lagi.

Terdahulu, tular satu laporan polis berhubung seorang majikan Cina yang memukul dua pengawal peribadi sehingga lebam di badan hanya kerana berpuasa.

Majikan berbangsa Cina berusia 43 tahun juga mengeluarkan kenyataan menghina agama Islam hanya kerana kedua-dua pengawal peribadi tersebut sedang berpuasa.

Menurut polis, seramai empat individu ditahan disyaki terlibat dalam kejadian tersebut dan kes disiasat di bawah seksyen 324 Kanun Keseksaan, 506 Kanun Keseksaan dan 298 Kanun Keseksaan.


ADUN DAP kekal pendirian desak Anwar berundur

Seorang Ahli Dewan Undangan Negeri (ADUN) DAP, Lee Chin Chen mempertahankan pendiriannya sebelum ini mendesak pengunduran Ketua Pembangkang Datuk Seri Anwar Ibrahim daripada mengetuai Pakatan Harapan (PH).

ADUN Bilut itu tidak akan menarik kenyataan yang mahu Anwar digantikan dengan pemimpin lain, malah enggan menghiraukan paksaan pemimpin PKR khususnya pengikut fanatik Anwar yang mendesaknya menarik balik kenyataan sebelum ini.

Chin Chen sebelum ini berkata PH perlu mencari pengganti baharu dan bukan bergantung semata-mata kepada Anwar yang dilihatnya gagal dalam memimpin blok pembangkang itu dengan baik selepas kekalahan Pilihan Raya Negeri (PRN) Melaka.

“Izinkan saya menjelaskan hujah saya secara jelas terlebih dulu: Saya berharap Anwar akan melepaskan baton kepimpinan, berada di belakang kepimpinan dan membantu pengganti generasi baru mencapai tahap yang baru.

“Saya menyeru Anwar berundur sebagai Ketua Pembangkang supaya PH boleh memilih pengganti baru. Marilah kita meneroka hala tuju dan konsensus baru kita serta menentang konservatif agama dalam pakatan sayap kanan Melayu,” katanya.

Pendirian itu menimbulkan amarah pemimpin PKR, terbaharu Majlis Pimpinan Negeri (MPN) PKR Pahang, Fuziah Salleh membidas Chin Chen kerana tidak menghiraukan notis 24 jam supaya menarik balik kenyataannya itu.

“Kami memberi notis 24 jam untuk YB Bilut menarik balik kenyataannya. Tetapi dia enggan.

“Pihak MPN PKR Pahang tidak berminat untuk menjawab kenyataan pramatang ADUN Bilut tersebut kerana menonjolkan tahap pemikiran politik beliau yang kelihatan cetek dan tidak setara dengan kedudukan beliau sebagai ketua pembangkang di DUN Pahang,” kata Fuziah dipetik laporan media hari ini.

PRN Melaka menyaksikan Barisan Nasional (BN) mencapai kemenangan besar dengan memenangi 21 kerusi dan memperoleh majoriti dua pertiga kerusi Dewan Undangan Negeri (DUN).

PH hanya berjaya memenangi lima kerusi, manakala PKR tewas di semua kerusi ditandinginya.

Keputusan Anwar yang berdegil mahu meletak calon ‘katak berprinsip’ dalam PRN Melaka mendapat tentangan DAP namun beliau tidak menghiraukan dengan meneruskan juga rancangannya itu.


UMNO lebih minat bersama blok pembangkang: Pemerhati politik

UMNO kini dilihat lebih tertarik kepada mewujudkan jajaran politik baharu sebagaimana dibayangkan Presidennya Datuk Seri Ahmad Zahid Hamidi untuk duduk di bawah ‘payung besar’ bersama blok pembangkang yang turut disertai DAP.

Penganalisis politik yang juga Pensyarah Kanan Sains Politik Universiti Teknologi Mara (UiTM), Mujibu Abd Muis yang merujuk kepada desakan Timbalan Pengerusi Perhubungan UMNO Johor, Datuk Nur Jazlan Mohamed supaya sokongan terhadap PAS ditarik semula, melihat bahawa parti itu kini lebih tertarik dengan jajaran politik baharu.

Gesaan Nur Jazlan itu katanya secara tidak langsung memberi petunjuk sokongan UMNO terhadap PAS semakin terhakis dan peluang itu kini ‘diintai’ oleh ‘rakan politik baharu’ bagi mengantikan posisi parti Islam itu.

“Sebelum ini pun, ada beberapa pemimpin (UMNO) mereka dikaitkan dengan DAP dan kali ini wujud pula gesaan (Nur Jazlan) yang menunjukkan hakisan sokongan kepada PAS.

“Namun, pemimpin UMNO tahu mereka tidak boleh bersendirian dalam Pilihan Raya Umum Ke-15 (PRU15) dan apabila ada gesaan sebegini, pihak pembangkang mungkin dalam masa sama mengintai peluang untuk bersama UMNO,” katanya dipetik daripada laporan Utusan Malaysia.

Sebelum ini, Nur Jazlan membuat gesaan agar UMNO menamatkan kerjasama dengan PAS di dalam Muafakat Nasional (MN) selepas melihat pemimpin parti Islam itu lebih mementingkan wang dan kuasa.

Terdahulu, Agenda Daily melaporkan, Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) ketika PRU15 nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Dalam pada itu, Pensyarah Kanan Pusat Perdana Fakulti Razak Universiti Teknologi Malaysia (UTM) Kuala Lumpur, Dr Mazlan Ali berkata, kenyataan Nur Jazlan itu memberi gambaran penolakan penuh UMNO Johor terhadap kerjasama membabitkan PAS.

“Ini bukan perkara pelik kerana sebelum ini pun Nur Jazlan telah menyatakan pendirian sama.

“Selain beliau, beberapa pemimpin UMNO lain dari negeri tersebut juga mengeluarkan kenyataan senada. Jadi itulah hala tuju kebanyakan pemimpin UMNO sekarang,” ujarnya.

Bagi Timbalan Pengarah Institut Kajian Etnik (KITA) Universiti Kebangsaan Malaysia (UKM), D. Kartini Aboo Talib pula kenyataan Nur Jazlan bersifat peribadi itu dikeluarkan selepas tidak lagi boleh memainkan peranan besar dalam kerajaan dan menyedari bahawa UMNO berdepan saingan sukar pada PRU15.

“Desakan dalaman UMNO yang mahu kepimpinan baharu juga menjadikan ramai yang menepuk air ke dulang terpercik ke muka sendiri,” katanya.


Diva AA sokong petisyen #Penjarakan Neelofa

Pengacara dan selebriti kontroversi, Azwan Ali atau lebih dikenali sebagai Diva AA menzahirkan sokongan ke atas pelancaran petisyen yang mendesak Noor Neelofa Mohd Noor dan suami Muhammad Haris Mohd Ismail agar kedua-duanya dipenjarakan sebagai pengajaran untuk mereka.

Katanya, sokongan itu diberikan setelah Neelofa dilihat tidak serik mengulangi kesilapannya dan seolah-olah mempersendakan undang-undang negara.

“Penghormatan besar saya kepada rakyat jelata yang telah menandatangani petisyen itu, saya bersama anda.

“Semoga petisyen ini menjadi kenyataan dan membuka mata ramai tentang siapa artis yang dimaksudkan itu, jadi ini satu pengajaran besar untuk semua, semoga kes yang berlaku ini memberi pengajaran,” katanya kepada Agenda Daily.

Sementara itu menyentuh mengenai kes mereka yang didakwa di Mahkamah Majistret Seremban pagi tadi di atas pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB), Azwan berkata, biarlah mahkamah yang membuat keputusan.

“Secara berterus terang diva memang tak ambil ‘port’ kalau setakat nama itulah, dia tidak menguntungkan kehidupan diva.

“Dia nak jatuh di mahkamah ke itu dia punya pasal,” katanya.

Neelofa atau Noor Neelofa Mohd Noor dan suami, Muhammad Haris Mohd Ismail pagi tadi didakwa di Mahkamah Majistret Seremban dan membuat pengakuan tidak bersalah atas pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB).

Neelofa dibenarkan diikat jamin RM5,000 manakala PU Riz yang berdepan dua pertuduhan dikenakan ikat jamin RM10,000.

Terdahulu Agenda Daily melaporkan sesudah empat kali berdepan undang-undang negara, pasangan itu kini berdepan dengan rakyat Malaysia yang melancarkan petisyen mendesak kedua-duanya dipenjarakan sebagai pengajaran untuk mereka.

Mengariskan empat kesalahan kedua-duanya, petisyen itu ditujukan kepada Polis Diraja Malaysia (PDRM) dan Menteri Dalam Negeri, Datuk Seri Hamzah Zainuddin.

Menurut petisyen di dalam https://www.change.org/ Neelofa adalah selebriti yang telah banyak kali melanggar prosedur operasi standard (SOP) dan menidakkan undang-undang dalam usaha negara menangani pandemik Covid-19.

Kesalahan-kesalahan telah dilakukan tanpa serik menyebabkan wujudnya undang-undang yang ‘double standard’ dikenakan terhadap beliau.

Setakat ini, lebih 21,416 individu sudh menandatangani petisyen berkenaan.


UMNO gila kuasa hingga sanggup putuskan perpaduan ummah: Hadi

Rakyat, khususnya pengundi pada Pilihan Raya Umum Ke-15 (PRU-15) 19 November ini, perlu menolak pemimpin gila kuasa yang sanggup mengetepikan perpaduan dalam kalangan ummah.

Keadaan itu berlaku di dalam UMNO sendiri apabila parti itu hanya sanggup bekerjasama dengan PAS menerusi Muafakat Nasional (MN), dengan menolak Bersatu, selain mengenakan syarat yang dilihat memutuskan hubungan sesama ummah.

Presiden PAS Tan Sri Abdul Hadi Awang berkata disebabkan itu PAS membuat keputusan memilih Perikatan Nasional (PN) yang turut dianggotai Bersatu.

“PAS memilih PN, bukannya MN kerana adanya mereka yang gila kuasa dalam UMNO sehingga sanggup menghancurkan penyatuan yang telah dibina.

“Golongan seperti ini harus ditolak dalam PRU-15,” kata Abdul Hadi yang juga Timbalan Pengerusi PN dalam satu kenyataan di Facebook beliau, hari ini (4 November 2022).

Abdul Hadi menceritakan semula peristiwa pertemuan beliau dan timbalannya Datuk Seri Tuan Ibrahim Tuan Man, dengan Presiden UMNO Datuk Seri Ahmad Zahid Hamidi dan timbalannya Datuk Seri Mohamad Hasan, di sebuah hotel.

“Selepas Parlimen dibubarkan, diajak kami jumpa… Dia ajak nak jumpa kami, PAS. Dia siar dalam media, PAS nak minta jumpa dia. Takpelah… kalau PAS nak menghadap dia.

“Padahal, dia minta nak jumpa kita. Kita bersedia. Jumpa di hotel. Saya dengan timbalan presiden (Tuan Ibrahim), UMNO (Zahid) dengan timbalan presiden (Mohamad).

“Lalu dia beri syarat. PAS boleh bersama dengan UMNO, hanya sekiranya PAS terima UMNO sahaja. Putus dengan parti-parti lain khususnya parti Bersatu. Kami (UMNO) beri tempoh sehingga hari Jumaat. Jumpa hari Rabu.

“Jam 12 malam hari Jumaat, PAS mesti buat keputusan. Kalau tak bjuat keputusan, takde kerjasama dengan PAS. Dia boleh perintah kita,” katanya.

Syarat memutuskan hubungan itu dijelaskan sendiri oleh Zahid dalam kenyataan pada 2 Oktober lalu iaitu:

Mengulas lanjut, Abdul Hadi berkata dalam pertemuan itu Zahid juga mengatur kerusi-kerusi yang perlu ditandingi PAS, termasuk memindahkan kerusi calon bertanding pada pilihan raya.

“Kerusi PAS di Pasir Putih, Kelantan bagi kat dia. Kemudian, wakil rakyat Kubang Kerian balik Jerantut. Tukar situ, tukar sini. Dia tukar atur kerusi kita pulak.

“Akhirnya, kami buat keputusan, PN bukan MN,” kata Abdul Hadi yang akan mempertahankan kerusi Parlimen Marang pada PRU-15, 19 November ini.


Dua didakwa militan maut berbalas tembakan di Selatan Thailand

Dua lelaki yang didakwa sebagai anggota militan maut dalam insiden berbalas tembakan dengan anggota tentera di Sai Buri, Pattani, Selatan Thailand, semalam.

Kedua-duanya Marwan Ahmed dan Sally Abdul Lo dilaporkan terbunuh setelah bertempur dengan pasukan keselamatan Thailand di sebuah rumah di kampung Lahat di daerah Sai Buri.

Jurucakap Pusat Arahan Operasi Keselamatan Dalam Negeri (ISOC) Bahagian Ke-4 Kolonel Polis Kiattisak Neewong berkata kedua-dua lelaki berusia 27 dan 40 tahun itu ditemui maut di tempat kejadian.

Dalam insiden jam 6.30 pagi waktu tempatan, beliau berkata pasukan keselamatan telah mengepong sebuah rumah di Lahat, Sai Buri selepas menerima maklumat bahawa dua anggota militan bersembunyi di rumah itu.

Menurutnya kira-kira jam 10 pagi, pasukan keselamatan bersama ketua kampung dan imam telah ke rumah itu untuk menasihatkan anggota militan supaya menyerah.

Pemilik rumah dan keluarganya dilaporkan berjaya menyelamatkan diri dengan berlari ke arah anggota keselamatan.

Bagaimanapun, kedua-dua lelaki terbabit yang mempunyai waran tangkap enggan menyerah diri sebaliknya keluar dari rumah itu dan melepaskan tembakan ke arah pasukan keselamatan.

Insiden berbalas tembakan, berlanjutan kira-kira 10 minit, katanya.

“Apabila keadaan reda, pasukan keselamatan menemui mayat mangsa di tempat kejadian. Selain itu, pasukan keselamatan turut menemui dua laras senjata api dipercayai miliki suspek,” katanya. – Agensi


Ebit Lew mahu segera masuk Gaza, rindukan ayah sakit di Malaysia

Oleh Hiekal Rosli
Jurugambar Agenda Daily yang turut serta dalam HM4P

Pendakwah terkenal negara, Ebit Lew dipercayai dalam perjalanan untuk memasuki Semenanjung Gaza di Palestin dari Mesir bagi menyampaikan bantuan kemanusiaan di wilayah bergolak itu.

Agenda Daily difahamkan beliau akan cuba memasuki wilayah berkenaan dengan membawa pelbagai keperluan kepada rakyat Palestin menerusi pintu lintasan Rafah di sempadan Semenanjung Gaza dan Mesir, hari ini.

Difahamkan beliau mempercepatkan jadualnya memasuki wilayah itu kerana bapanya sedang sakit di Malaysia. Beliau telah membeli pelbagai keperluan seperti makanan dan bekalan perubatan di Kaherah sejak beberapa hari lalu untuk disampaikan kepada rakyat Palestin, namun belum dapat melakukan penghantaran.

Tidak pasti kenapa beliau belum dapat memasuki Semenanjung Gaza dari Mesir, tetapi difahamkan Ebit Lew terpaksa menunggu sehingga keadaan di wilayah itu benar-benar selamat. Kali terakhir Gaza diserang rejim Zionis Israel adalah pada 17 dan 18 Jun lalu.

Pada 25 Mei lalu, Ebit Lew berlepas ke Mesir untuk menjayakan misi bantuan kemanusiaan bagi menghantar bekalan barangan keperluan asas serta ubat-ubatan kepada rakyat Palestin yang terjejas akibat serangan Israel.

Misi beliau mendapat sokongan dan dukungan kuat daripada rakyat dan kerajaan Malaysia dan kerap dipantau oleh Menteri Luar Datuk Seri Hishammuddin Hussein.

Kali terakhir memuat naik status mengenai misi itu di Facebook beliau adalah pada 12 Jun lalu, sambil meminta rakyat Malaysia mendoakan kejayaan misinya.

“Doakan ya. Alhamdulillah semua dalam keadaan baik. Semoga menjadi asbab kebaikan,” kata Ebit Lew dalam hantaran di Facebook beliau dengan melampirkan sekeping gambar yang dirakam di penginapannya di Mesir.

Pada 18 Jun lalu, Ebit Lew sekali lagi memuat naik status dan gambar bapanya yang terlantar sakit di hospital.

“Pohon doakan ya. Sakit ayah semakin berat. Sekarang di hospital di jaga oleh abang saya. Pohon doakan Allah hilangkan rasa sakitnya dan beri cepat sembuh. Ya Allah sembuhkanlah ayahku.

“Bila call ayah masa sedar, ayah cakap sempurnakan kerja disana kerana Allah. Hidup ini satu perjuangan. Kadang dah tak sedar sangat. Ya Allah.. Insya-Allah akan balik dalam masa terdekat. Doakan ya semuanya,” tulisnya.

16 Jun lalu beliau sempat mengucapkan selamat hari lahir kepada isterinya.

Ebit Lew turut menulis kembali apa yang dijawab oleh isterinya yang meminta beliau meneruskan perjuangan membantu rakyat Palestin.

“Berjuang abang ialah hadiah terbesar buat sayang. Teruskan perjuangan. Tengok ramai anak kecil susah perlu duit pembedahan. Ramai anak hilang tempat bergantung. Kehilangan rumah dan tiada sesiapa dalam hidup mereka.

“Banyak hospital memerlukan bantuan. Berebut-rebut orang minta bantuan. Anak kita ada rumah tempat tinggal Allah bagi. Teruskan abang. Kita kan ada Allah yang sangat sayang kita. Tak pernah lupakan kita. Dia Maha Berkuasa,” tulis Ebit Lew yang memetik kata-kata isterinya.